Issa għandek għalxiex titbissem Edward Scicluna?

Edward Scicluna għadu kemm ħarrek lil Simon Busuttil fuq malafama u qal li Simon Busuttil gideb f' tweets li xandar.

Dawn huma t- tweets li xandar Simon Busuttil.

REBĦA KBIRA fil-ġlieda kontra l-korruzzjoni!

TLIET ministri taħt investigazzjoni kriminali minħabba t-trasferiment oxxen ta' TLIET sptarijiet pubbliċi minn wara daharna.

U @JosephMuscat_JM m'għandux is-saħħa li jkeċċihom, lanqas sakemm dawn inaddfu isimhom https://t.co/OhBfyvEpFu — Simon Busuttil (@SimonBusuttil) 18 ta' Lulju 2019 Bħala pajjiż tal- #eurozone ma jistax ikollna Ministru tal-Finanzi bħala suġġett ta' investigazzjoni dwar ħasil ta' flus maħmuġin  @edward_scicluna  GĦANDU JWARRAB ISSA, għallinqas sakemm inaddaf ismu. https://t.co/dQwUCzwW99 — Simon Busuttil (@SimonBusuttil) 19 ta' Lulju 2019 Il-Ministru tal-Finanzi għamilli kawża dwar malafama talli għidt li huwa suġġett ta' investigazzjoni ta' ħasil ta' flus maħmuġin.

Jiddispjaċini ngħidlek għażiż @edward_scicluna , li hekk hu.

Agħti daqqa t'għajn lejn din l-i screenshot biex tiftakar ftit.

WARRAB https://t.co/a9PtvozWNp

pic.twitter.com/6yZrsPuwR8 — Simon Busuttil (@SimonBusuttil) 19 ta' Lulju 2019 Drajniha t-tattika ta' min ikollu l-faħam miblul li jiftaħ kawżi vessatorji.

Liema minn dawn it- tweets hi gidba?

Mid-dehra Edward Scicluna qed jingħata parir mill-istess nies li kienu tawh parir li jikkwota mir-rapport Egrant – rapport li mhux suppost kien fil-pussess tiegħu.

Issa l-Qorti tal-Appell għadha kemm ordnatlu li jgħid minn fejn akkwista kopja tar-rapport.

Forsi Edward Scicluna għal xi żmien jista' jħossu xi ftit aħjar hekk kif itawwal naqr'oħra permezz tal-qorti.

Iżda llum jew għada, jkollhom isiru l-kontijiet.

Kawża għal malafama tista' tagħtih ftit tan-nifs u ttawwal u lin-nies ikun jista' jgħidilhom li dak li qed jingħad fil-konfront tiegħu mhuwiex minnu.

M'għandniex xi ngħidu, il-fatt jibqa' li huwa kollu minnu li huwa s-suġġett ta' investigazzjoni dwar ħasil ta' flus maħmuġin.

Il-Maġistrat hekk ordnat: li għandha tinfetaħ inkjesta biex jinġabru l-provi u jiġu nvestigati numru ta' reati kriminali li allegatament jinsab imdaħħal fihom Edward Scicluna.

Għalissa wieħed ikun qed jinfamah li kieku wieħed igħid li Edward Scicluna huwa ħati tar-reat ta' ħasil ta' flus maħmuġin.

Huwiex ħati jew le, l-qorti biss tkun tista' tgħidu.

Iżda ż-żmien biss jista' jagħtina parir il-kontijiet jispiċċawx isiru jew le.

Il-kawża ta' malafama li għamel Edward Scicluna se trebbaħlu ż-żmien u se tagħtih l-opportunità li jgħid, f'xi sessjoni tal-Parlament Ewropew li tkun qed tgħarbel il-kredenzjali tiegħu bħala Kummissarju Ewropew potenzjali, li "dak kollu li qed jingħad dwaru mhuwiex minnu u huwa s-suġġett ta' kawża ta' malafama li jien ftaħt biex inħares ir-reputazzjoni tiegħi".

Reputazzjoni?

X'reputazzjoni?

Tista' ddaħħalha f'għajnejk ir-reputazzjoni tiegħek Sur Edward Scicluna meta tikkunsidra l-ħsara li int għamilt lir-reputazzjoni ta' Malta.

Madwar sena ilu, Reżistenza Malta kienet ipprotestat u talbet ir-riżenja tiegħek minħabba l-ħasil ta' flus maħmuġin li seħħ taħt l-imnieħer Ministerjali tiegħek.

Regolaturi Ewropej kienu qalu li tal-FIAU, li għalihom int politikament responsabbli, ma kinux qed jagħmlu xogħolhom kif suppost.

Il-Pilatus Bank kellha tagħlaq minkejja d-difiża li int kont għamilt tal-imġieba tiegħek.

Kmieni dalgħodu #Malta

#MinistryofFinance .

Wasal iż-żmien li l-Ministru Scicluna jerfa' r-responsabbiltajiet tiegħu.

Ninsistu li għandu jerfa' r-responsabbiltà politika għat-taħwid li seħħ taħtu u JIRRIŻENJA. #EuropeanBankingAuthority

pic.twitter.com/eygCGSLxkA — Reżistenza Malta (@RezistenzaMalta) 20 ta' Lulju 2018 Sena ilu kien imissek warrabt minħabba l-istupidità kriminali, n-negliġenza u l-inkompetenza tiegħek.

Sena wara, il-Ministru li huwa responsabbli li jħares lil Malta mill-ħasil tal-flus maħmuġin u li fil-gvern huwa l-għassies prinċipali li għandu jara li jinżammu għoljin il-livelli fil-ġlieda kontra l-kriminalità finanzjarja, huwa s-suġġett ta' inkjesta li għandha tiddetermina jekk kienx wieħed minn dawk li gawdew mid-dgħjufijiet li ppresieda fuqhom huwa stess.

Kienu r-regolaturi internazzjonali li ddokumentaw dawn id-dgħjufijiet.

U l-unika raġuni il-għala r-reati li allegatament jinsab imdaħħal fihom għadhom ma ġewx investigati hi li l-pulizija qed tirrifjuta li twettaq id-dmirijiet tagħha.

Allura kellhom ikunu l-ġurnalisti investigattivi f'Malta li kellhom ta' bilfors jagħmlu xogħol il-pulizija.

Sena ilu Edward Scicluna tbissem meta ġie mitlub biex iwarrab.

Min jaf għadux qed jitbissem issa?

Previous: Inkixfu messaġġi li juru li qed jintbagħtu spiji mid-Dar Ċentrali biex isegwu l-passi ta' deputati tal-PN Next: Tal-Moneyval iħoll u jorbot window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Ilmaħtuha l-ironija?

F'artiklu li xandret Louise Tedesco llum fit- Times of Malta , lill-kritiċi tal-kap Nazzjonalista Adrian Delia ssejħilhom il-' Barra Brigade '.

Dan il-kliem kien intuża mill-PN fiż-żmien meta kienu nkixfu l- Panama Papers u kien deher ċar li Malta kien ser ikollha l-uniċi politiċi fid-dinja demokratika li ma dabbrux rashom hekk kif inqabdu b'strutturi sigrieti f'pajjiż ieħor biex ikollhom fejn iġemmgħu u jaħżnu flejjes li mhux suppost kienu fil-bwiet tagħhom.

Fil-ġungla tal-Amażonja, jeżistu tribuwijiet ta' Indjani li għadhom ma missewx mad-dinja ċivilizzata u li xorta waħda kellhom il-ħila li jiżviluppaw mod dwar kif jiffaċċjaw l-iskandli dwar il-korruzzjoni li huwa ħafna aktar serju minn dak ta' Joseph Muscat.

Louise Tedesco jidhrilha li dak iż-żmien, il-PN ma kienx messu assuma r-rwol ta' "ġurija, mħallef u bojja" u li l-" Barra Brigade " ma kienx messha ppersonalizzat il-kwistjoni fil-konfront ta' Konrad Mizzi, Keith Schembri u Joseph Muscat.

Mid-dehra, skont Tedesco, għandna noqgħodu nduru mal-lewża, noqgħodu attenti ma mmorrux nirfsu xi kallu u nqisu kliemna meta ċ-Chief of Staff tal-Prim Ministru jinkixef li, ġimgħa biss wara li l-imgħallem tiegħu ħa s-setgħa, ħoloq kumpannija sigrieta fil-Panama.

Naħseb li meta lill-pajjiż kienu għabbewh bil-piż tal-agħar kuntratt dwar l-enerġija li seta' jiġi miftiehem biex Keith Schembri seta' jimpala għal ġo butu $5,000 kuljum, lil Yorgen Fenech kien ser igħidlu biex it-trasferimenti bankarji ma jippersonalizzahomx u jerħilhom vagi.

Ma nistax ma nsemmix l-ironija: eżatt sena ilu kien Adrian Delia li talab lil Simon Busuttil biex iwarrab, ħareġ l-ordni 'barra!', keċċieħ mill-Kabinett Dell ftit minuti wara li sema' dak li kellu x'igħid Joseph Muscat dwar rapport ta' inkjesta li – sena wara – għadu ma xxandarx.

Araw naqra l-wiċċ sfiq ta' min irid jitkellem dwar "ġurija, mħallef u bojja"!

Qed nassumi li dakinhar Louise Tedesco kienet appoġġjat lil Adrian Delia għaliex, f'moħħha, dak li ddeċieda kien jagħmel is-sens.

Adrian Delia mexxa' l-'barra brigade' minn dakinhar li feġġ fix-xena politika.

Il-kelma 'Barra' kienet is- slogan mhux uffiċjali tal-kampanja tiegħu.

Ried iqaċċat lil tal-" establishment ".

Kien werżaq li "lill-partit tagħna rriduh lura".

Lura?

Minn min?

Minn fejn?

Minn xiex?

X'aktarx mis-sens komun.

Hu u jippassiġġa fuq palk ċkejken iwerżaq b'rabja f'mikrofonu u jipponta subgħajh fl-ajru, kien i l-mexxej tal-"barra" Adrian Delia li, waqt dagħdigħa sħuna, kien ipproklama l-ħelsien tal-PN mill- "biċċa blogger".

U kien Adrian Delia lil lill- The Malta Independent on Sunday qallu li t-telliefa tal-vot ta' nhar is-Sibt ser ikollhom ilestu għal sensiela ta' "deċiżjonijiet ibsin" minn naħa tiegħu .

Lil dawk li qalulu f'wiċċu li kien libes żarbun li ma jiġieħx, qed ilesti biex igħidilhom 'barra'.

Madankollu Louise Tedesco qalet waħda tajba.

Anki jekk Adrian Delia jirnexxielu jikseb l-appoġġ ta' aktar minn nofs il-Kunsilliera tal-PN, dan b'ebda mod m'hu ser iwaqqaf lil dawk li jafu jiddistingwu bejn dak li hu sewwa u dak li m'huwiex.

Ħalqhom lanqas m'huma ser isodduh.

Louise kien messha wżat stil ftit anqas faxxista f'kitbietha.

Lill-Ministru tal-Finanzi Britanniku, li dan l-aħħar stqarr li kien bi ħsiebu jirriżenja flimkien ma' oħrajn hekk kif tixtered l-aħbar li Boris Johnson ikun ġie elett fit-tmun tal-Partit Konservattiv, ħadd ma qallu li qed iġib ruħu ta' "ġurija, mħallef u bojja".

Ħadd ma xlieh li huwa traditur.

Qatt ma kellna kap tal-PN li kellu raġun dejjem, li dejjem ikkuntenta lil kulħadd u li kien b'xi mod perfett f'kull ma kien jagħmel.

Kull kap li kellu l-PN sab ma' wiċċu l-kritika interna u esterna kif ukoll l-iżlealtà.

Kull kap li kellu l-PN kellu jiffaċċja l-fehmiet diversi ta' persuni kuraġġjużi u ta' rieda soda fi ħdan il-Partit li ma kinux joqgħodu lura milli jgħidu tagħhom.

Dawn kienu mexxejja veri.

Kienu jafu kif għandhom iġibu ruħħom meta kien ikun hemm nuqqas ta' ftehim, żlealtajiet u determinazzjoni.

Kien jafu jmexxu.

Kienu jispiraw, jimmotivaw, iħeġġu, jaqsmu ħsibijiethom, jiddiskutu u jiddeċiedu.

Mexxejja bħala dawn kienu jattiraw il-lealtà u ta' madwarhom kienu jappoġġjawhom saħansitra anki meta kienu jiżbaljaw.

U issa l-PN jinsab immexxi minn bniedem li l-kelma 'Barra' tant għamilha litanija li qed jitlef il-voti ta' dawk li b'mod konsistenti dejjem appoġġjaw lill-kapijiet ta' qablu.

Is-sitwazzjoni tant iddiġenerat li l-PN issa sar qisu setta reliġjuża b'qassis wieħed ewlieni u b'ġemgħa ta' ħrief tas-sagrifiċċju.

Jidher li għadu ma temmx il-qtugħ tal-irjus.

X'aktarx li nhar il-Ħadd li ġej filgħodu Louise Tedesco se tkun qed tiċċelebra mal-imgħallem tagħha.

Iżda għall-PN se jkun qisu wasallu l-ħin tal-forka.

Previous: Tal-Moneyval iħoll u jorbot Next: Il-kliem mimlijin ħlewwa u l-fatti ma jaqblux window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Tal-Moneyval iħoll u jorbot

Malta ma rnexxilhiex tgħaddi mill-għarbiel tal-proċess Moneyval li bis-saħħa tiegħu wieħed ikun jista' jiġbed konklużjonijiet dwar kemm Malta tassew għandha r-rieda kif ukoll il-ħila li tiġġieled kontra l-ħasil tal-flus maħmuġin.

Edward Scicluna u Joseph Muscat ilhom sena sħiħa jħejjuk għal dan ir-riżultat permezz tal-ħruġ ta' skużi mill-aktar irrilevanti u banali bil-għan li jippruvaw inaqqsu s-sinjifikat ta' dan kollu.

Sa sena ilu, Edward Scicluna kien waħħal f'Daphne Caruana Galizia .

Skont Scicluna, li kieku din ma nvestigatx lil tal- Pilatus Bank , li kieku ma kixfitx dak kollu li kien irriżultalha, li kieku ma kixfitx il-fatt li Keith Schembri u Konrad Mizzi kienu ħolqu kumpanniji sigrieti fil-Panama, li kieku ma kixfitx it-taħwid kollu tal-gvern, Malta ma kienitx tiġi investigata dwar nuqqasijiet f'dak li huwa ħasil ta' flus maħmuġin.

Dak li qal Scicluna m'huwa xejn ħlief ħmerija kbira.

Għax huwa jaf li kull pajjiż ikun meħtieġ li jgħaddi mill-għarbiel tal- Moneyval .

Għalkemm huwa mistenni li kull pajjiż ikollu n-nuqqasijiet fil-ġlieda kontra l-ħasil tal-flus maħmuġin, ma kienx ikun possiblli li jitgħattew in-nuqqasijiet kbar li għandha Malta f'dan il-qasam.

Sa sena ilu Scicluna kien qal ukoll li tal- Pilatus Bank ma kienux jiġu mġiegħla jagħlqu – u tal-FIAU ma kienux jiġu mċanfra talli lil dan il-bank ma kienux għalquh żmien qabel – li kieku ma kienx David Casa li ġibed l-attenzjoni tal-Bank Ċentrali Ewropew.

Ħmerija grassa oħra.

Għalkemm kulħadd jaf kemm irsista David Casa biex jikxef lill-korrotti u lill-ħallelin, l-isforzi tiegħu ma kienx ikunu biżżejjed li kieku dan ma tkellimx dwar il-korruzzjoni u l-ħasil ta' flus li kien għaddej.

Edward Scicluna u Joseph Muscat bħal donnu ħasbu li dan l-iskandlu setgħu inaqqsu s-sinjifikat tiegħu billi jinjorawh.

U meta kollox sarilhom suf, f'attentat biex igħattu l-iskandlu, ġiegħlu lill-aġenziji tat-tbassir ekonomiku jgħollu l-aspettativi ekonomiċi ta' Malta.

Kif kiteb ftit tax-xhur ilu Ryan Murdock f' The Shift News , kull darba li l-gvern ikollu jiffaċċja skandlu jaraw kif jagħmlu biex fl-istess żmien jixxandar rapport dwar il-prospetti ekonomiċi tajbin ta' Malta.

Araw ftit kif jumejn ilu l-istorja dwar kif tal- Moody's għollew il- credit rating ta' Malta għal 'A2 stable' ħarġet eżatt fl-istess żmien li xxandret l-aħbar li Malta ma kienitx għaddietx mill-għarbiel tal- Moneyval fejn għandha x'taqsam il-ġlieda tal-ħasil ta' flus maħmuġin.

Qishomx tal- Forbes huma u jsemmu lil El Chapo bħala negozjant mill-aqwa sakemm dan jintbagħat lejn l-Amerika biex jiekol ikla ħabs għal għomru fuq reati marbutin mal-flus li seraq??

Il-qofol tal-kwistjoni huwa dan: l-investituri lil min ser jemmnu?

Lil tal- Moody's jew lil tal- Moneyval ?

L-aġenziji tat-tbassir ekonomiku ma jistax jingħad li huma kredibbli.

Ftit qabel kienet seħħet il-kriżi ekonomika dinjija fl-2008, l-aġenziji tat-tbassir ekonomiku ma kienu xammew xejn u fl-ekonomija dinjija għalihom kollox kien ward u żahar.

U minn dakinhar 'l hawn dawn baqgħu jonqsu li jxommu l-inkwiet ekonomiku minkejja li dan kien jidher ċar fix-xefaq u wkoll baqgħu lura wkoll milli jnaqqsu r- ranking ta' kumpanniji u pajjiżi li kienu sabu ruħħom fil-għawġ.

Kif kitbet The Conversation fl-2016 , l-aġenziji tat-tbassir ekonomiku isegwu s-suq u huma l- market alerts li jwissu lil dawn l-aġenziji dwar il-possibilità ta' nkwiet fis-swieq u mhux bil-maqlub.

L-investituri li jkunu qed ifittxu pajjiż b'reputazzjoni tajba fejn ikunu jistgħu jinvestu mhux lejn dak li jgħidu tal- Moody's ser jaraw: li jħoll u jorbot ikun dak li jirriżultalhom tal- Moneyval .

Edward Scicluna u Joseph Muscat moħħom biss biex igħidulna li, tul dawn l-aħħar 6 snin, tal- Moody's tellgħuna għal rating ta' A2.

Iżda kienu wkoll Edward Scicluna u Joseph Muscat li wassluna għaċ-ċanfira tal- Moneyval .

Din iċ-ċanfira kienu jafu li kienet ġejja u sa sena ilu kienu qed iħejju għaliha hekk kif kienu waslu hawn l-investigaturi qabel dawn fasslu r-rapport tagħhom.

Edward Scicluna u Joseph Muscat kienu jafu eżatt x'konklużjoni kienu ser jiġbdu dawn l-investigaturi u meta xxandar ir-rapport-ċanfira, ppruvaw jidfnuh.

Dan kollu biex Ali Sadr Hashemi Nejad seta' jgħaddiha lixxa.

Mingħalihom.

Previous: Issa għandek għalxiex titbissem Edward Scicluna?

Next: Ilmaħtuha l-ironija? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-kliem mimlijin ħlewwa u l-fatti ma jaqblux

Il-bieraħ Adrian Delia deher fuq l-istazzjon tat-televiżjoni li jinsab taħt il-kontroll tiegħu biex jitkellem bħallikieku jinsab f'nofs l-ewwel kampanja li kkontesta biex jinħatar kap tal-partit , għalkemm it-ton tiegħu kien xi ftit aktar trankwill.

Il-messaġġ li ried iwassal kien li, wara l-vot li ser jittieħed nhar is-Sibt, bi ħsiebu jibda' paġna ġdida fl-istorja tal-partit.

Qal li jrid iseddaq il-għaqda fost kulħadd.

"Għandna opportunità biex nibdlu lill-PN – li bosta qegħdin igħidu li jinsab fl-afja tal-mewt – f'PN ġdid, żagħżugħ, ħaj, mimli ħeġġa favur it-tibdiliet interni u favur il-ħila tiegħu li jġib il-bidla f'ħaddieħor u biex ibiddel lill-pajjiż.

Dejjem ngħid li jien m'jinix il-partit.

Il-partit huwa intom — agħtu sehemkom għall-bidla".

Bla dubju li kliemu għandu l-ħila li jħawru biz-zokkor.

Qisu dak ir-raġel li joqgħod iżiegħel b'martu wara li jkun xeba' jfajjrilha bil-ponn fuq ġisimha.

Tkunu ċwieċ jekk temmnuh.

Jista' jagħti l-każ li huwa stess jinsab konvint li l-intenzjonijiet tiegħu huma tajbin.

Meta jlissen diskors bħal dan, jista' jagħti l-każ li verament ikun qed jemmen dak li jkun qal.

Iżda m'għandix dubju li jaf sew li, tul dawn l-aħħar sentejn, il-kliem li lissen u l-fatti li seħħew ma qablu xejn bejniethom.

Madankollu għandu l-ħabta li jwaħħal f'ħaddieħor: ċertament it-tort qatt ma hu tiegħu u għalhekk kulħadd għandu joqgħod għal dak li jgħid hu u, jekk tobdi, ċċapċap, xxejjer il-bandiera u teqred id-dubji li jista' jkollok, il-partit ser ikollu kap kbir.

Fl-artiklu tiegħu tal-lum fit- Times of Malta , Ranier Fsadni jagħti diversi raġunijiet il-għala nhar is-Sibt li ġej bosta mill-Kunsilliera bi ħsiebhom jivvutaw lil Adrian Delia u dan minkejja l-fatt li m'għandhom grazzja miegħu u minkejja l-fatt li jafu li fl-elezzjoni li ġejja l-partit se jkollu diżastru.

M'għandhomx alternattiva u ma jridux iħallu lill-partit imdendel mingħajr tmunier: allura dawn jirraġunaw li aħjar il-partit joqgħod bil-baħnan li qed imexxih bħalissa milli ma jkun hemm ħadd fit-tmun.

U, b'diskors mimli ħlewwa, Adrian Delia din il-ġimgħa m'huwiex joqgħod lura biex lill-Kunsilliera jħajjarhom jikkonfermawh nhar is-Sibt li ġej.

Madankollu ħafna drabi taħrablu x-xewqa li għandu biex jivvendika ruħu.

Fil- Malta Independent tal-Ħadd li għadda tkellem dwar id-"deċiżjonijiet ibsin" li jeħtieġ li jittieħdu .

Dak li dejjem kien ħobża u sikkina miegħu – Pierre Portelli – qed jehda fit-tkeskis u lill-kritiċi ta' Adrian Delia staqsihom x'bi ħsiebhom jagħmlu kemm il-darba Adrian Delia jirbaħ il-vot ta' nhar is-Sibt.

Huwa ċar daqs il-kristall li Adrian Delia m'għandux il-ħila li jwettaq il-wegħda li kien għamel sentejn ilu – wegħda li issa reġa' rxuxtaha u qed ixerred fuqha niskata zokkor – li jġedded lill-partit.

Spiċċa ż-żmien li noqgħodu nittamaw fil-mirakli.

Wara nhar is-Sibt li ġej, hekk kif b'nofs qalb Adrian Delia jiġi konfermat fil-kariga, il-PN mhux ser ikun dak il-partit żagħżugħ mimli ħeġġa għall-bidla.

Li kieku dan kien possibbli, f'dawn l-aħħar sentejn konna nilmħu mqar xi ftit tal-ħjiel dwar dan.

U minflok se ikollna partit immexxi minn bniedem li ma żammx il-wegħda li kien għamel lill-kollegi tiegħu biex bil-kwiet isib tarf tal-problemi personali tiegħu.

Dawn il-problemi – kif ukoll ir-rabja inevitabbli li juri meta xi ħadd ikellmu dwarhom – ser ikomplu jifnuh fil-ħajja pubblika tiegħu.

Għaldaqstant se jkollna l-issuktar ta' dak li ilna naraw tul dawn l-aħħar sentejn u l-partit ser ikollu jitqanna' b'kap paranojku, dejjem fuq id-difiża u mħares mill-manigoldi.

U dan sakemm jasal iż-żmien li jiġġarraf kollox taħt saqajh.

Previous: Ilmaħtuha l-ironija?

Next: Dokumenti tal-Qorti juru li Adrian Delia naqas li jħallas flejjes fuq self, credit cards u overdraft window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Dokumenti tal-Qorti juru li Adrian Delia naqas li jħallas flejjes fuq self, credit cards u overdraft

Il-kobor tal-problemi finanzjarji li għandu ma' wiċċu Adrian Delia komplew joħorġu fil-beraħ skont kif jirriżulta minn dokumenti tal-qorti li huma pubbliċi u li ġew fil-pussess tiegħi.

Permezz ta' protest ġudizzjarju ppreżentat illum kontra Adrian Delia mill-avukat Albert Libreri, li huwa l-konsulent legali ta' mart il-Kap tal-Oppożizzjoni Nickie Vella de Fremeaux, huwa ġie mfakkar dwar ħames twissijiet bil-miktub li ntbagħtulu mill-HSBC Bank u dan wara li naqas li jħallas djun li kellu jħallas f'Mejju u Ġunju 2019.

Il-Bank talbu jħallas penali fuq il-ħlas tal-imgħax dovut u tah sal-20 ta' Lulju biex iħallas pagament ta' 'l fuq minn €7,500.

Il-protest jiġbed l-attenzjoni għall-fatt li teżisti l-possibilità li l-bank jibda' proċeduri biex ibiegħ b'subbasta d-dar residenzjali fejn jgħixu mart Adrian Delia u l-ħames uliedhom biex jiġbor il-flus li għandu jieħu.

Minkejja l-fatt li Adrian Delia kien informa lil martu permezz ta' messaġġ bil- WhatsApp li kien ħallas dak li kien dovut lill-bank, il-bieraħ stess il-bank — erbat ijiem wara li skada t-terminu — informa lil Nickie Vella de Fremaux li ma kienu saru ebda ħlasijiet minn Adrian Delia.

Fil-frattemp, l-HSBC kiteb lil Adrian Delia biex javżah li ser jeħel penali fuq il-ħlas tal-imgħax u dan wara li huwa għażel li jinjora diversi ittri u talbiet mill-bank biex iħallas dejnu.

L-HSBC qed jitlob ukoll mingħand Adrian Delia il-ħlas ta' pagamenti fix-xahar li jinsabu lura fuq żewġ credit cards li fuqhom għandu jagħti 'l fuq minn €25,000.

Minn naħa tiegħu il -Bank of Valletta kiteb lil Adrian Delia biex jgħidlu li standing order ta' ftit aktar minn Eur800 ma setax jiġi onorat minħabba nuqqas ta' fondi.

Il-protest ġudizzjarju juri wkoll tħassib għall-fatt li hemm riskju li jinqata' s-servizz tad-dawl u l-ilma tad-dar residenzjali ta' martu u wliedu minħabba kontijiet li Adrian Delia baqa' ma ħallasx u li jeċċedu s-somma ta' €19,000.

Adrian Delia ġie mfakkar ukoll li fil-Qorti huwa kien impenja ruħu li jħallas pagamenti kull xahar lill-banek fuq self, overdraft u self ieħor marbut man-negozju li qed tagħmel tajjeb għalihom il-dar matrimonjali fejn igħixu martu u wliedu.

Kien minħabba dan l-impenn li dak iż-żmien il-Qorti kienet ikkalkolat ir-rata tal-manteniment dovut lil mart u wlied Adrian Delia – rata li Nickie Vella de Fremeaux tqis li mhix biżżejjed biex tkun tista' trabbi ħamest itfal.

F'Jannar li għadda, il-Qorti kienet ordnat li jitħallas il-manteniment wara li kienet saret talba minn Nickie Vella de Fremeaux.

Skond il-protest ġudizzjarju, Adrian Delia kien gideb lil martu dwar kwistjoni serja ħafna, ġab ruħu b'mod irresponsabbli u abbużiv u ġab lil martu u lil uliedu f'pożizzjoni li jistgħu jispiċċaw bla saqaf fuq rashom kemm il-darba d-dar residenzjali tinbiegħ bis-subbasta.

Barra wkoll mill-fatt li d-dewmien fil-ħlas qed ifisser aktar spejjeż f'dawk li huma ħlasijiet ta' penalitajiet fuq l-imgħax dovut.

Il-protest ġudizzjarju lil Adrian Delia jfakkru wkoll li martu u wliedu kellhom ibaxxu l-livell tal-għajxien tagħhom għaliex m'humiex qed ilaħħqu mal-ispejjeż u saħansitra kellhom jirrikorru għall-għajnuna finanzjarja mingħand il-ġenituri ta' Nickie Vella de Fremeaux, li Adrian Delia diġà jinsab midjun magħhom f'ammonti konsiderevoli ta' flus.

Adrian Delia nżamm responsabbli għad-danni kollha li sofrew martu u wliedu u ġie mitlub jonora l-impenji finanzjarji li kien daħal għalihom.

Previous: Il-kliem mimlijin ħlewwa u l-fatti ma jaqblux Next: Il-medjazzjoni fil-każ ta' separazzjoni ta' Adrian Delia ma tħallix frott.

Mistenni li tinfetaħ kawża "fil-ġranet li ġejjin". window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Baqa' bir-riħa

Ir-rappurtaġġ tal-istazzjon nazzjonali TVM u tal- Malta Today kien patetiku għall-aħħar x'aktarx għaliex ma kienx jum tajjeb biex wieħed isegwi l-linja tal-mezzi tax-xandir tal-Labour .

Għal xhur sħaħ, tal-Labour kienu ilhom iħejju biex jiċċelebraw it-trasformazzjoni tal-"kink" tagħhom Joseph Muscat f'ikona tal-glorja Ewropea.

Madankollu jidher kemmxejn stramb il-fatt li dawn ħolmu li Joseph Muscat kien se jkun saħansitra kalkulat biex jingħata waħda mill-5 karigi l-kbar fl-Ewropa.

Joseph Muscat kellu żewġ vantaġġi: (1) ma kien hemm ebda kandidat li kien ovvju li kien ser jilħaq hu u (2) issa ilu żmien mhux ħażin membru tal-Kunsill Ewropew.

M'hemmx dubju li l-kunfidenza żejda taf tinbet faċilment fl-imħuħ ta' dawk li huma mdorrijin jaraw li dejjem tgħaddi tagħhom.

Kulħadd jaf li Joseph Muscat ippretenda li jingħata kariga.

Fil-fatt kien diġà ħabbar it-tluq tiegħu minn Malta u, hu u jħejji lil kulħadd għall-mument tal-glorja, ta x'jifhem li kien ser jibda l-proċess tas-suċċessjoni fil-partit.

U l-bieraħ kull ma kellhom xi jgħidu tal- One TV u s-satelliti tagħhom kien li ma ngħatax kariga bi żbrixx.

Diskors li ma jfisser kważi xejn: jew int tqila jew m'intix.

Ma tistax tkun kważi tqila.

Daqstantieħor ma tistax tkun kważi president tal-Kunsill Ewropew.

Il-linja uffiċjali li għoġobhom jiggranfaw magħha kienet li ismu kien fil-lista iżda li meta ġejna għas-si u n-no spiċċa biex baqa' bir-riħa.

Skont il- Malta Today, Joseph Muscat ma ngħatax l-appoġġ, fost oħrajn, mill-Ungerija u mill-Polonja – storja li, jekk għandha mis-sewwa, hi verament ironika għaliex Joseph Muscat kien ikun f'pożizzjoni li jgħinhom isibu tarf tal-problemi li għandhom dawn il-pajjiżi mal-istituzzjonijiet Ewropej dwar is-saltna tad-dritt.

Li huwa interessanti huwa l-fatt li, fl-aħħar mill-aħħar, dawk li jingħataw kariga dejjem ikunu jeħtieġu l-barka ta' Angela Merkel.

Jekk dak li rrappurtaw tal-One TV għandu xi ftit mis-sewwa, allura wieħed jista' jiġbed il-konklużjoni li Angela Merkel warrbet isem Joseph Muscat minn kull lista li seta' kien fiha.

Issa serrħu naqra daharkom ma' l-ewwel ħajt li jiġi quddiem għajnejkom u oqgħodu attenti li ma tixirqux inthom u tinfexxu f'daħka twila.

Joseph Muscat baqa' bir-riħa, iżda dan ma kienx l-uniku diżappunt li kellu.

Peress li għandu rekord negattiv f'dik li hi protezzjoni lill-korrotti u s-suspetti inevitabbli li hu stess qed igawdi mill-korruzzjoni, ta' Brussel mhux talli ma tawħx ċans li jipprova jagħlaq kapitlu u jibda' mill-ġdid.

Iżda lanqas lil sieħbu Frans Timmerman ma tawh il-promozzjoni li dan kien qed jistenna li jingħata biex jippresjiedi l-Kummissjoni Ewropea.

M'għadx għandu lil min jaqilgħu u lil min il-kollass tas-saltna tad-dritt f'Malta iqisu bħala kwistjoni ta' importanza żgħira.

Il-Kummissjoni Ewropea se tkun presjeduta minn mara ta' stoffa alleata ta' Merkel – żewġ nisa li lil persuni bħal Joseph Muscat kapaċi li jxommuhom minn seba' mili bogħod.

Iżda għad hemm iċ-ċans li Joseph Muscat jinnomina lilu nnifsu għall-Kummissjoni Ewropea.

Jekk jagħmel dan, qabel jiġi nominat ikun irid igħaddi mill-għarbiel tal-Parlament Ewropew.

U għax nafu sew x'kwalità ta' reputazzjoni għandu Joseph Muscat fil-Parlament Ewropew, l-għarbiel li se jkun irid igħaddi minnu hu mistenni li jkollu toqob dojoq ħafna.

Jekk ma jaqbadx din it-triq, id-daqqa ta' ħarta jkollu jibqa' taħtha u jkollu jibqa' hawn imexxi lill-Partit Laburista u lil Malta.

Issa bosta huma dawk li ser jintebħu li d-diversi rapporti tal-Parlament Ewropew, tal- House of Commons fir-Renju Unit, tal-ġurnali internazzjonali u tal-Kunsill tal-Ewropa ma kinux frott ta' xi lobbying minn naħa ta' David Casa.

Lil Ana Gomes u lid-delegazzjoni parlamentari tagħha, Joseph Muscat kien qalilha li huwa prim ministru li jiġi jaqa' u jqum mill-fehmiet tal-parlamentari Ewropej u li huwa lest jisma' biss dak li għandhom xi jgħidu l-kapijiet ta' gvernijiet oħra.

Il-bieraħ tawh risposta bil-pulit u wrewh li meta jitbissmulu ma jfissirx li jkunu qed jiggustawh.

Ma' kellhomx bżonn lil David Casa biex ifesfsilhom f'widnejhom.

Waslu waħedhom għall-konklużjoni li l-Ewropa ma jistax ikollha ħalliel imexxiha.

Previous: Skont Adrian Delia dan żmien tajjeb għal btala politika Next: Lagħab karta jisimha "Louis Galea" window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-medjazzjoni fil-każ ta' separazzjoni ta' Adrian Delia ma tħallix frott. Mistenni li tinfetaħ kawża "fil-ġranet li ġejjin".

Mill-protest ġudizzjarju li ppreżenta llum l-avukat ta' Nickie Vella de Fremeaux, mart Adrian Delia, jirriżulta li fallew l-isforzi li saru biex ikun hemm medjazzjoni bil-għan jintlaħaq ftehim bonarju dwar is-separazzjoni ta' bejniethom.

Jirriżulta li Nickie Vella de Fremeaux talbet u akkwistat il-permess tal-qorti biex tibda' kawża kontra żewġha – kawża li mistennija tinbeda' "fil-ġranet li ġejjin".

Dan huwa żvilupp sinjifikanti fl-isfond tal-impenji li kien għamel Adrian Delia f'Jannar li għadda lill-membri tal-Grupp Parlamentari hekk kif feġġet l-aħbar tas-separazzjoni bejn u bejn martu permezz ta' din il- website fil-25 ta' Diċembru tas-sena l-oħra.

Dak iż-żmien, mart Adrian Delia kienet ippreżentat dokumenti fil-qorti li kien fihom allegazzjonijiet serji ħafna fil-konfront ta' Adrian Delia.

Dak iż-żmien ukoll, Adrian Delia kien serraħ l-imħuħ ta' sħabu fil-Grupp Parlamentari li jekk ikollu xi ftit tal-privatezza ikun jista' jikkontrolla l-ħsara li tista' tagħmillu s-separazzjoni minn martu u biex id-diffikultajiet personali tiegħu ma jsirux is-suġġett ta' kontroversja politika.

Il-medjazzjoni f'każijiet ta' separazzjoni sseħħ fil-privat u, jekk tintemm b'suċċess u jkun hemm ftehim dwar is-separazzjoni, il-qorti ma jkollhiex għalfejn tidħol fil-mertu dwar min għandu t-tort u dwar min għandu raġun qabel tgħaddi biex tiddeċiedi dwar kwistjonijiet marbutin mal-kustodja tat-tfal jew is-separazzjoni tal-ġid komuni tal-koppja.

Previous: Dokumenti tal-Qorti juru li Adrian Delia naqas li jħallas flejjes fuq self, credit cards u overdraft Next: Bosta kienu dawk li basru l-inkwiet finanzjarju li kien qed jistieden Adrian Delia.

Ħlief hu. window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Bosta kienu dawk li basru l-inkwiet finanzjarju li kien qed jistieden Adrian Delia. Ħlief hu.

Ftit huma dawk li skantaw hekk kif feġġet l-aħbar li Adrian Delia għandu ma' wiċċu problemi finanzjarji serji ħafna.

Ilhom ifeġġu mistoqsijiet dwar kif inhu possibbli li jiffinanzja l-livell tal-għajxien tiegħu u l-impenji tiegħu bil-paga li għandu ta' Kap tal-Oppożizzjoni mħallsa mill-Istat.

Fis-7 ta' Jannar it- Times of Malta tkellem dwar id-disparità qawwija bejn id-dħul kull xahar ta' €2,700 li għandu Adrian Delia (dak li huwa magħruf pubblikament) u d-digriet tal-qorti li permezz tiegħu kien ġie ordnat iħallas €2,750 fix-xahar bħala manteniment.

Dan ma jinkludix il-ħlasijiet ta' miżati tal-iskejjel tal-5 uliedu u l-ammont ta' madwar €700,000 li għandu jagħti fuq self u overdrafts.

F'kummenti li kien għamel lil dan il-ġurnal f'Jannar, Adrian Delia "xejjen kull dubju dwar il-ħila tiegħu li jonora l-impenji finanzjarji tiegħu u qal li kieku ma kompliex iħallas id-djun 'il-bank kien jaqbeż fuqu".

Il-protest ġudizzjarju li ppreżentat martu llum juri li l-bank issa ser igħaddi għall-fatti.

Jekk Adrian Delia bi ħsiebu jgħid li huwa ħallas dak kollu li kien dovut, se tqum il-mistoqsija dwar minn fejn ġab il-flus biex seta' jħallas.

Wara dak kollu li ġie żvelat illum, il-fatt li huwa għażel li jżomm il-livell tal-għajxien li kien imdorri bih, li jinfired minn ma' martu u li jibqa' attiv fil-politika iqiegħed mistoqsija kbira dwar is-sostenibilità finanzjarja fit-tul tiegħu.

Previous: Il-medjazzjoni fil-każ ta' separazzjoni ta' Adrian Delia ma tħallix frott.

Mistenni li tinfetaħ kawża "fil-ġranet li ġejjin".

Next: L-iskuża ta' Adrian Delia: ma rċeviex ittra biex tfakkru li kien xahrejn lura fil-ħlas ta' dejnu window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


L-iskuża ta' Adrian Delia: ma rċeviex ittra biex tfakkru li kien xahrejn lura fil-ħlas ta' dejnu

Nifhem li Adrian Delia jaf li bosta huma dawk li tassew jixtiequ li jemmnuh.

Iżda min jaf kemm hemm minn fost dawn li għalihom ma jkun ġara' xejn jekk żewġhom ikellimhom b'dan il-mod.

Il-lejl li għadda tkellem dwar kif jien ħriġt b'"attakk viljakk u personali fuq Adrian Delia" meta kulma għamilt kien li ktibt rapport dwar dak li ntqal f'dokument tal-qorti li xlieħ li qed jilgħab man-nar tant li wliedu jistgħu jispiċċaw mingħajr saqaf fuq rashom minħabba pagamenti b'lura li ma ħallasx fiż-żmien stabbilit.

Aktar tard xandar stqarrija li fiha kkonferma li kien tard fil-ħlasijiet li kellu jagħmel.

L-istqarrija uffiċjali tal-PN tgħid hekk: "Il-każ li qed isir riferenza għalih inqala' peress li Dr Delia ma rċeviex personalment l-avviż għall-ħlas fil-ħin u meta rċevihom għamel il-pagamenti mitluba minnu b'mod immedjat.

Huwa għamel il-pagament mitlub ta' €7,500 fis-17th ta' Lulju".

Dan ma jistax ħlief ifisser li huwa kollu minnu li l-pagamenti ta' madwar €3,250 dovuti għal Mejju u Ġunju ma sarux.

U, skont kif qal huwa stess, dawn il-pagamenti baqa' m'għamilhomx sakemm irċieva avviż mingħand il-bank li fih ġie mwissi li kienu ser jgħollulu r-rata tal-imgħax b'penali ta' 1% u li l-bank kien ser igħaddi biex imexxi bil-qorti jekk jibqa' ma jħallasx sal-20 ta' Lulju.

Kienet martu li xlietu fil-qorti li, wara li rċieva t-twissija mingħand il-bank, huwa xorta waħda baqa' ma ħallasx u dan wara li għamlet l-istħarriġ tagħha mal-bank fl-24 ta' Lulju.

L-hekk imsejjħa "riċevuta" li huwa għadda lil tal- Malta Today u lil tal- Illum "bħala prova li Manuel Delia qed jigdeb" m'hix prova li sar ħlas.

Hi biss screenshot tal-i screen tal- Internet banking ta' xi ħadd li tidher qabel wieħed jagħfas il-buttuna tal- instruction to payment.

Iżda anki jekk huwa veru li l-ħlas għamlu fis-17 ta' Lulju, il-fatti m'humiex ser jinbidlu: Baqa' m'għamilx żewġ pagamenti; Għax baqa' ma ħallasx, il-bank waħħlu penali li jrid jitħallas mill-ġid li għad għandu in komun ma' martu; Ġie mwissi li qed jilgħab man-nar u li l-bank jista' jgħaddi biex ibiegħ id-dar fejn joqgħodu wliedu bis-subbasta.

Kif jaf kull min jissellef il-flus mill-bank, ma kellux għalfejn joqgħod jiġi mwissi: jew tħallas fil-pront jew inkella l-bank jista' jbiegħ il-ġid li jkun qed jagħmel tajjeb għal dak is-self.

M'għandekx bżonn toqgħod tistenna li tirċievi ittra ta' twissija biex toqgħod tfakkrek.

Iżda forsi Adrian Delia kien jeħtieġ li joqgħod jirċievi ittra qabel seta' jifhem kif f'Lulju dlonk sab €7,500 fil-kont bankarju tiegħu u li kien jeħtieġ iħallas il-pagamenti li kienu dovuti f'Mejju u Ġunju, u li l-ittra kien jeħtieġha biex jiftakar li jekk kien ser jibqa' lura fil-ħlas, id-dar residenzjali kienet ser tittieħidlu.

L-iskuża puwerili ta' Adrian Delia hi li l-bank ma kienx bgħatlu l-ittra fid-dar tal-ġenituri tiegħu fejn bħalissa qed joqgħod.

M'għandniex xi ngħidu, f'din l-hekk imsejjħa risposta Adrian Delia ma jsemmi assolutament xejn dwar il-kont tad-dawl u l-ilma li għadu pendenti u li jgħodd eluf kbar ta' ewro.

Min jaf, forsi dawk it- trolls kollha ta' Adrian Delia li xebgħu jgħajjruni fuq il- Facebook imisshom jittantaw ikollhom kont ta' €19,000 dovut minnhom għas-servizz tad-dawl u l-ilma u jmisshom jaraw kemm idumu jferfru sakemm jinqatagħlhom is-servizz.

Fir-risposta tiegħu ma jsemmi xejn ukoll dwar ir-rata miżjuda ta' 3% fuq l-imgħax li weħel fuq dak li għandu jagħti fuq credit cards li huwa 'l fuq minn €25,000.

Min jaf, forsi dawk kollha li qed igħajjruni fuq il-Facebook talli kont "tant personali" jmisshom igħiduli x'jaħsbu li jista' jiġrilhom kemm il-darba jtellgħu djun bħal dawn fuq il- credit card tagħhom.

Min minn fosthom jaħdem f'xi bank jew istituzzjoni finanzjarja jew li għandu kariga finanzjarjament sensittiva jaf sewwa li jekk jażżarda jagħmel dak li għamel Adrian Delia, x'aktarx jispiċċa qiegħed.

U ebda wieħed minn dawn qatt ma ttanta jsiru kap tal-parti jew prim ministru.

Previous: Bosta kienu dawk li basru l-inkwiet finanzjarju li kien qed jistieden Adrian Delia.

Ħlief hu.

Next: "Attakk viljakk u personali fuq Adrian Delia" minn "blogger" window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


"Attakk viljakk u personali fuq Adrian Delia" minn "blogger"

L-istqarrija tal-PN li xlietni b'"attakk viljakk u personali fuq Adrian Delia" ma ssemminix b'ismi.

Tirreferi għalija bħala "blogger" li huwa t-tieni l-agħar insult li jista' joħroġ bih Adrian Delia.

Min jaf għadx jagħtini "promozzjoni" u jibda' jsejjaħli "biċċa blogger"?

Il-bieraħ filgħaxija lil udjenza ta' madwar 50 Kunsillier tal-PN f'Ħal Tarxien, Adrian Delia għamlilhom pantomima ta' rabja kbira li tixbaħ ħafna dik li kien għamel meta ttanta jwieġeb għall-istejjer li kienet xandret dwaru Daphne Caruana Galizia matul il-kampanja għall-elezzjoni tal-kap.

Beda' biex spjegalhom ir-raġunijiet għala kien waslilhom tard u qal li kellu jwieġeb għall-"gideb malizzjuż li xtered dwaru llum fejn ġew attakkati wliedu.

Qal li 'Eddie (Fenech Adami) kien għallmu meta kellu biss 16 il-sena li 'aktar ma jattakkawna, aktar noħorġu sodi'.

Qal barkata ħmerijiet.

Sur Adrian Delia, jien m'jinix responsabbli għad-dejn tiegħek u għall-ħlasijiet fil-pront ta' dan id-dejn.

Ir-responsabbiltà għal dan hi tiegħek u tiegħek biss.

Tifhem allura li meta tirċievi ittri ta' twissija mill-bank li tibqa' ma taqrahomx, tiġi penalizzat mill-bank u martek iddaħħlek il-qorti talli bqajt ma ħallastx dejnek, l-unika persuna li għandha tiġi mixlija li "attakkat lil uliedu" m'hix jien.

M'għandix idea x'seta' kien qallek Eddie Fenech Adami meta kellek 16 il-sena.

Mid-dehra dik kienet l-unika attività tal-PN li int qatt attendejt għaliha f'ħajtek qabel int inħtart kap tal-partit: allura jekk huwa veru li kien lemħek fil-folla f'Tal-Barrani, il-previżjoni li seta' kellu dak il-ħin ma setgħetx ħlief kienet waħda mirakoluża.

Iżda meta kien qed jirreferi għall-"attakki" li wieħed kellu jilqa' għalihom, ma kienx qed jitħaddet dwar dejn li baqa' ma tħallasx.

Kien qed jirreferi għall-ġlieda kontra dawk l-elementi vjolenti li riedu jeqirdu l-libertajiet bażiċi tagħna.

Kien bla dubju jwissik kontra mġieba ta' politiċi li jippretendu li ġew eletti "bl-aktar mod demokratiku" bħalma kien jippretendi li kien ir-reġim Laburista tas-snin 1981-1987 u li kien juża din l-iskuża biex jattakka l-libertà tal-kelma u jxewwex il-manigoldi biex isawwtu lil min juri nuqqas ta' qbil.

Eżatt kif qed tagħmel int, Adrian Delia.

Illum int mexxejt attakk kontra l-messaġġier, mgħejjun minn xi ġurnalisti li jridu l-art tiblagħhom talli ma ntebħux bil-protest ġudizzjarju ta' martek qabel intbaħt bih jien.

U allura qed jinfexxu jxandru l-akkużi ta' barra minn hawn li qed tagħmel li jien qed nigdeb fuqek u fuq uliedek.

U l-attakk tiegħek komplewh għexieren ta' trolls li, b'ħanġra daqshiex, qegħdin jimmaġinaw li ser ittajjarni karrozza tal-linja mit-tip li kienu ġew impurtati meta kont għadni naħdem mal-gvern.

Aktar kmieni din il-ġimgħa, s-Segretarju Ġenerali tgħidx kemm skuża ruħu ma' ġurnal ieħor meta tnejn mill-manigoldi tiegħek heddew ġurnalisti talli dawn ażżardaw jiktbu dwar it-taħwid fil-PN li int tinsab responsabbli għalih .

Lill-ġurnalisti dan qalilhom li dawn il-manigoldi ma ġabux ruħħom kif ġabu ruħħom bl-awtorità tal-partit.

Int u toħroġ bl-attakki tiegħek biex tipprova żżomm fil-wiċċ politikament a spejjeż ta' partit li l-aħħar darba li int għamilt xi ħaġa fih kien meta kellek 16 il-sena, forsi għandek tassigura li l-manigoldi tiegħek ma jażżardaw li jagħmlu xejn aktar li għalih ikollu joqgħod jiskuża ruħu s-Segretarju Ġenerali tiegħek.

Previous: L-iskuża ta' Adrian Delia: ma rċeviex ittra biex tfakkru li kien xahrejn lura fil-ħlas ta' dejnu Next: Politiċi li jippruvaw jaħbu, jeħtieġ li jinkixfu window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Politiċi li jippruvaw jaħbu, jeħtieġ li jinkixfu

L-istqarrija tal-PN li tiddefendi lill-Kbir Mexxej mill-"attakk viljakk u personali fuq Adrian Delia" tagħmel ħafna għaġeb mill-fatt li l-istejjer li xxandru llum dehru ftit jiem qabel il-vot ta' fiduċja ta' nhar is-Sibt li ġej dwar it-tmexxija ta' Adrian Delia.

It-titlu kollu tal-istqarrija jġib dan il-kliem: "Attakk viljakk u personali fuq Adrian Delia lejliet vot importanti fil-Kunsill Ġenerali".

Apparti l-fatt li, fid-dizzjunarju tal-PN, il-kelma "ġifa" tfisser xi ħaġa differenti minn kif is-soltu tinftiehem, jaqaw dawn b'xi mod qed igħidu li ma kienu ikun ġara' xejn li kieku r-rapport dwar il-kontenut tal-protest ġudizzjarju xxandar wara t-teħid tal-vot ta' nhar is-Sibt?

Jien qed nifhem li qegħdin igħidu proprju dan.

Jekk qed nifhem sew, allura tal-PN iħoss li lill-Kunsilliera tiegħu ma messhiex inġibditilhom l-attenzjoni għall-fatt li l-kap tal-partit waqa' lura fil-ħlasijiet ta' dejnu mal-bank ftit qabel ser jiġu mitluba jesprimu l-fiduċja fih?

Dan ma jistax ħlief ifisser li tal-PN ma jiddejqu xejn li jaħbu l-fatti mill-Kunsilliera tagħhom u dan biex jassiguraw li l-Kunsilliera jivvutaw kif jixtiquhom jivvutaw.

Meta l-politiċi jittantaw jaħbu xturhom, dmir il-ġurnalisti ħielsa hu li jikxfuhom.

Previous: "Attakk viljakk u personali fuq Adrian Delia" minn "blogger" Next: Minn meta 'l hawn li Adrian Delia fetaħ kont bankarju mal-BNF? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


L-ottimiżmu bla sens ta' min hu finanzjarjament inkompetenti

Mur applika biex taħdem ma' xi bank, ma' xi gaming company jew ma' xi sales office u tkixxef biex tara jekk is-sidien ikunux disposti li jistaqsuk mistoqsijiet li tant trolls fil- Facebook qegħdin jiktbu li huma personali wisq biex jiġu mwieġba minn Adrian Delia.

Jekk is-sidien jintebħu li int dejjem tard fil-ħlas tad-dejn tiegħek, kunu ċerti li mpjieg magħhom lanqas biss iħalluk ixxommu.

Adrian Delia huwa l-kap tal-PN.

Kemm ilu fit-tmun, lill-membri tal-partit qalilhom kemm il-darba li qed isib tarf tal-problemi finanzjarji kbar li għandu l-partit u li wiret mingħand ta' qablu.

Id-dħul li kellu l-PN minn negozji kważi spiċċaw għal kollox u qed jiddependi biss fuq id-donazzjonijiet.

Tant ilhom jiftaħru bil-"ġabra rekord oħra għall-Partit Nazzjonalista" li kważi jagħtuk x'tifhem li qed igħumu fil-liri.

Arahom f'dan ir-ritratt meħud f'Marzu 2018 jiċċelebraw ġabra kbira waqt maratona.

Jingħad li l-ġabra kienet waħda rekord .

U kif jidher mil- link kellhom għal xiex jiċċelebraw f'Għawdex.

U mbagħad f'Diċembru tgħidx kemm ferħu hekk kif iċċelebraw tmiem l-2018 b' "somma rekord li turi l-appoġġ li kiseb il-PN".

Kienet ġabra "rekord" ta' €670,632.

Dan ifisser li matul l-2018 ġabru €1,544,965.

Il-membri tal-Kunsill Ġenerali ingħataw x'jifhmu li l-partit miexi 'l quddiem u jibni fuq sisien sodi.

M'għandniex xi ngħidu, minn dan kollu ma kien hemm xejn.

Fi tmiem l-2018, hekk kif irrikonċiljaw il-ġabriet, irriżultalhom li kienu ġabru €1,570,384 li kienu qalu li kienet ġabra rekord.

Iżda matul is-sena ta' qabel fl-2017, il-PN b'kollox ġabar €3,363,859 f'dawk li huma donazzjonijiet.

Taħt id-direzzjoni tal-"kap ta' suċċess", li suppost kellu jsib tarf tad-diżastru finanzjarju li wiret, id-dħul mid-donazzjonijiet waqa' għal 53.3%.

Dan ifisser li d-donazzjonijiet li jsostnu lill-PN naqsu bin-nofs u dan minkejja l-assikurazzjonijiet ta' Adrian Delia li, bi tbissima, serraħ ras kulħadd li kien ser isalva lill-partit minn diżastru finanzjarju.

M'għandniex xi ngħidu, issa stennew li l-PN joħroġ xi stqarrija biex igħid li dan huwa "attakk viljakk u personali minn blogger".

Idħlu ftit fil- link biex taqraw id-dokumenti uffiċjali ffirmati mit-teżorier tal-PN li huma xhieda ta' dak li ktibt.

PN_2017 PN_2018 Dawn id-dokumenti huma pubbliċi u wieħed jista' jaqrahom minn fuq il- website tal-Kummissjoni Elettorali.

M'jien nikxef ebda sigriet.

Lill-dawk l-għorrief kollha li qed jiktbu fil- Facebook li jien ikkonvinċejthom biex jivvutaw lill Adrian Delia għaliex "qed nattakkah bil-familja", ngħidilhom li dan huwa r-riżultat li jkollok meta jinħatar lil xi ħadd biex imexxilek organizzazzjoni li ma jkollux il-ħila li jfassal skond id-drapp li jkollu.

Hu huma dawn l-għorrief li jagħżlu min għandu jibqa' bħala kap tal-partit.

Iżda l-bqija tal-poplu għandhom id-dritt li jagħżlu min jinħatar prim ministru.

Previous: Minn meta 'l hawn li Adrian Delia fetaħ kont bankarju mal-BNF?

Next: 'Jeħtieġ tħallas jekk tridni nżomm is-skiet' – darba minnhom hekk kien qal Saviour Balzan window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Minn meta 'l hawn li Adrian Delia fetaħ kont bankarju mal-BNF?

Adrian Delia xandar dak li sejjaħ bħala "riċevuti" ta' trasferiment bankarju li jidher li ried jagħmel fis-17 ta' Lulju minn kont kurrenti fil-BNF Bank għal ġewwa kont li għandu f'ismu mal-HSBC .

Huwa qal li din hi prova li kien ħallas meta ntebaħ li l-HSBC kien talbu biex iħallas dak li kien dovut.

Għalkemm waqa' lura fil-ħlas u weħel penali fuq l-imgħax ta' 1% fuq ir-rata miftehma, b'ebda mod ma jġib prova li l-ħlas kien fil-fatt sar.

Dak li xandar mhuwiex screenshot ta' riċevuta.

Il-bank tah żmien sal-20 ta' Lulju biex iħallas il-pagamenti li kienu waqgħu lura.

Il-bieraħ, jiġifieri l-25 ta' Lulju, f'protest ġudizzjarju li ppreżentat, martu allegat li sal-24 ta' Lulju, il-flus kienu għadhom ma ġewx depożitati fil- loan

account tagħhom.

U Adrian Delia ma ġabx prova waħda li dak li kienet qed tallega martu ma kienx minnu.

Sakemm ma jġibx din il-prova – u ma tridx wisq biex iġġibha – wieħed jista' faċilment jikkonkludi li ma kienitx żbaljata f'dak li allegat.

U għaliex ikkwotajt dak li allegat hi, fi stqarrija uffiċjali l-PN qal li jien kodard u li lil Adrian Delia jien attakkajtu personalment .

Huwa wkoll qal li jien gdibt ripetutament.

Issa jien diġà ħarrikt lil tal-PN fil-qorti talli f'Awwissu li għadda għajjruni giddieb .

Ilhom minn dak iż-żmien jippruvaw itawwlu u sinċerament ma nafx kemm hu vallapena li noqgħod nagħmlilhom kawża oħra.

Sas-1:30 ta' dalgħodu kont għadni mqajjem nistenna lil Adrian Delia jiftaħ il-qorti bil-lejl biex jippreżenta xi sensiela ta' kawżi ta' libell.

Hekk kien għamel wara d-diskorsi isteriċi tiegħu dwar il-"biċċa blogger".

Dak iż-żmien il-vittma tiegħu kienet Daphne Caruana Galizia.

Sur Adrian Delia, l-"imma" hi din li ġejja.

L-hekk imsejjħa "riċevuti", li m'huma riċevuti xejn, juru li int għandek kont bankarju mal-BNF Bank.

Iżda dan il-kont ma jidher imkien fl-aħħar dikjarazzjoni pubblika tal-ġid tiegħek .

Tista' tgħidilna dan il-kont meta kont ftaħtu?

It- trolls qiegħdin igħidu li dawn huma affarijiet ta' natura personali.

Jekk int qed taqra' dan li qed nikteb u int m'intix persuna pubblika, m'għandekx għalfejn tħabbel rasek: il-kontijiet bankarji tiegħek mhux se jkunu s-suġġett ta' diskussjoni fuq dan il-blog.

Iżda jekk int politiku li ma' wiċċek għandek problemi finanzjarji kbar, din ma tkun xejn ħlief għalqa għammiela li fiha tista' tixxettel il-korruzzjoni.

Tixgħel bozza ħamra meta jkollok politiku li minn imkien jitfaċċawlu flejjes li jippermettulu jagħmel ħlasijiet ta' pagamenti li jinsabu lura.

Previous: Politiċi li jippruvaw jaħbu, jeħtieġ li jinkixfu Next: L-ottimiżmu bla sens ta' min hu finanzjarjament inkompetenti window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Araw għaliex intilfu s-servizzi ta' banek korrispondenti

Il-ġuri f'New York ta' Ali Sadr Hashemi Nejad dwar allegata frodi bankarja u dwar ksur ta' sanzjonijiet kontra l-Iran mistenni jibda' f'Ottubru li ġej.

Fl-istadju preżenti ta' qabel jinbeda' l-ġuri, tinsab għaddejja diskussjoni bejn il-partijiet fil-kawża dwar jekk l-imħallef li nħatar biex jisma' l-kawża, Andrew L Carter Jr, għandux jirrikuża ruħu mis-smigħ tal-kawża in vista tal-fatt li martu hi mpjegata ma' JPMorgan .

L-imħallef innifsu huwa wkoll sid ta' ishma f'dan il-bank.

Hemm diskussjoni wkoll dwar jekk jeżistix kunflitt ta' interess jekk l-avukati ta' Ali Sadr, jiġifieri Steptoe & Johnson , jirrappreżentaw ukoll lil JPMorgan f'kawża separata.

Il-kwistjoni tal-possibilità ta' kunflitt għall-imħallef u għall-avukati tad-difiża qamet minħabba l-fatt li Ali Sadr jinsab mixli li ffroda lil "U.S. Bank-1" meta huwa naqas li jinforma lill-bank s-servizzi ta' korrispondenza li kienu pprovdewlu kienu tħallsu bi flejjes li huwa kien qala' minn proġett ta' bini ta' djar fil-Venezwela li kien seħħ bis-saħħa ta' kumpannija Iranjana.

Aktar tard matul il-proċeduri tal-Qorti, l-prosekuturi kkonfermaw li " U.S. Bank-1 " m'hu ħadd ħlief JPMorgan.

Il-prosekuzzjoni qed issostni li JPMorgan x'aktarx li ma kienitx tipproċessa t-transazzjonijiet ta' Ali Sadr li kieku dan tal-aħħar kien qalilhom il-flus minn fejn kienu ġejjin.

F'ittra li bgħatu lill-qorti, l-avukati ta' Ali Sadr qalu li għadu m'huwiex ċar kif it-tħassib tal-gvern jista' jkun rilevanti għall-każ tal-klijent tagħhom.

Madankollu huwa ferm sinjifikanti l-fatt li l-gvern Amerikan wera' t-tħassib tiegħu "dwar kemm tassew kienu ġew rispettati s-sanzjonijiet fejn jidħlu proċeduri li jirregolaw il-ftuħ ta' kontijiet bankarji ta' klijenti u fejn tidħol l-awtorizzazzjoni ta' ċerti transazzjonijiet".

Dawn it-transazzjonijiet jidher li kienu seħħew matul żmien li fih Ali Sadr Hashemi Nejad kien għadu ma bediex jopera l- Pilatus Bank f'Malta.

Madankollu, l-għoti ta' liċenzja Maltija lil Ali Sadr biex dan seta' jiftaħ bank Ewropew f'Malta ffinanzjat minn dak li l-prosekuturi Amerikani jsejjħu bħala "flejjes ġejjin mill-kriminalità" u l-protezzjoni li Ali Sadr kien ingħata mill-awtoritajiet Maltin, saħansitra anki wara l-arrest tiegħu fl-Istati Uniti, jikkonfermaw l-identifikazzjoni tas-servizzi finanzjarji ta' Malta mal-attivitajiet ta' Ali Sadr.

Mid-dokumenti tal-qorti jirriżulta li l-gvern Amerikan jinsab imħasseb dwar dawk il-banek li jipprovdu servizzi ta' korrispondent lil istituzzjonijiet immexxijin minn persuni bħal Ali Sadr jew f'pajjiżi bħal Malta fejn persuni bħal Ali Sadr jingħataw liċenzja biex joperaw mingħajr wisq taħbit u dan bi ksur tas-sanzjonijiet u ta' proċeduri oħra.

Bank korrispondent huwa dak li jipprovdi servizzi lil banek oħrajn f'dawk li huma t-tħaffif ta' trasferimenti ta' flejjes b'mod elettroniku u t-tmexxija ta' transazzjonijiet bankarji kif ukoll f'dik li hi aċċettazzjoni ta' depożiti u ġbir ta' dokumenti.

Biex ikunu f'pożizzjoni li jipprovdu servizzi lil individwi u negozji lil hinn mix-xtut ta' pajjiżhom, banek żgħar jiddependu ħafna mis-servizzi ta' dawn il-banek korrispondenti.

Minn Diċembru ta' din is-sena l- Bank of Valletta , wieħed miż-żewġ banek prinċipali Maltin, ser jitlef is-servizzi tal- ING Bank bħala bank korrispondent għar-raġuni li dan il-bank iqis lill-BoV bħala "riskju".

Joseph Muscat kien qal li dan kien seħħ minħabba s-suċċess tal-BoV.

Iċ- Chief Executive Officer tal-BoV espriema l-fiduċja li jinstab bank ieħor korrispondent .

Jekk ma jinstabx bank korrispondent ieħor hekk kif tal-ING Bank idabbru rashom għal kollox, il-BoV ma jkunx jista' jaħdem bid-Dollaru Amerikan u ser ikollu jiffaċċja riperkussjonijiet kbar mhux biss fil-konfront tan-negozju tiegħu iżda wkoll fil-konfront tal-vijabilità tal-attività finanzjarja internazzjonali ta' Malta.

Hemm ukoll raġuni oħra għall-pressjoni kollha li qed issir fuq il-banek Maltin.

U din hi li r-regolaturi u l-aġenziji tal-infurzar internazzjonali, partikolarment dawk Amerikani, lill-banek Maltin qed jarawhom bħala riskju potenzjali minħabba l-mod kif Malta għattiet xtur Ali Sadr Hashemi Nejad.

Lanqas ma għenet ir-relazzjoni fil-qrib li Ali Sadr għandu ma' min għandu s-setgħa f'Malta: niftakru li ċ- Chief of Staff tal-Prim Ministru Keith Schembri għamel użu mis-servizzi bankarji ta' Ali Sadr u l-Prim Ministru kien wieħed mill-mistednin għat-tieġ ta' Ali Sadr li seħħ f'Firenze fl-2015.

Previous: 'Jeħtieġ tħallas jekk tridni nżomm is-skiet' – darba minnhom hekk kien qal Saviour Balzan Next: Lin-nażisti ma nġerraħhomx window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Lin-nażisti ma nġerraħhomx

Il-kelma 'mibgħeda' qed tintuża ta' spiss.

Meta nikkritika li xi ħadd, xi drabi niġi mixli li jien bniedem mimli bil-mibgħeda.

Din ix-xilja s-soltu tasalli mingħand dawk li lill-politiċi mdorrijin jixgħalulhom ix-xemgħat quddiem ix-xbihat tagħhom u jadurawhom.

Allura f'moħħ dawn in-nies, dawk li ma jinżlux għarkupptejhom biex jaduraw lill-politiċi, ta' bilfors jobgħoduhom.

Għalihom jew nejja jew maħruqa: ma tista' qatt tkun misjura.

Iżda lil dawk li huma nażisti ma nistax b'xi mod niskużahom.

Lin-nażisti ma nġerraħhomx.

Jien nagħżel li la nikkritikahom jew nipprotesta kontra tagħhom u lanqas ma ngħaddihom biż-żmien jew inżeblaħhom.

Ma nġerraħhomx għaliex f'soċjetà li tqis li hi waħda ċivilizzata, ma jista' qatt ikun hemm spazju għal min jidhirlu li l-bnedmin m'humiex ugwali, li ċerta kategorija ta' nies għandu jkollha drittijiet li ma jistgħux jitgawdew minn oħrajn u li m'hemm xejn ħażin li wieħed jiddiskrimina bejn bniedem u ieħor.

Ħsibijiet bħal dawn iqabbdu t-triq fid-direzzjoni tal-kamp tal-konċentrament u m'għandu qatt ikun hemm kompromessi ma' min iħaddan dan it-twemmin.

Il-bieraħ l-Arċisqof ma laqlaqx fi kliemu u qal ċar u tond li l-Knisja tiddisassoċja ruħħa minn mat-tifħir insensat li għamel lil Norman Lowell il-qassis Kattoliku Mosti David Muscat.

L-Arċisqof ma qgħadx jogħmodha u sal-bieraħ wara nofsinhar għal ħabta tas-6.30 kien diġà xandar tweet .

Jiġifieri l-Arċisqof tkellem madwar tliet siegħat biss wara li jien xandart l-istorja fuq din il- website .

Il-Knisja tiddisassoċja ruħħa minn mal-fehmiet ta' Fr David Muscat.

Dawk l-ideoloġiji li jiżirgħu l-mibgħeda u d-diskriminazzjoni minħabba r-razza jew il-kultura jmorru kontra t-tagħlim tal-Knisja Kattolika. pic.twitter.com/UcwrNEYtrK — Bishop CJ Scicluna (@BishopScicluna) 31 ta' Lulju 2019 Iżda l-Arċisqof ma jistax jieqaf hawn.

Tiskanta kif il-mibgħeda tista' faċilment issib ruħħa timraħ f'knisja li hi msejsa fuq it-teoloġija tal-imħabba.

Mhux il-bogħod ħafna minn fejn joqgħod David Muscat, tal-Knisja tal-Mosta qed iħejju għall-festa ta' Santa Marija li se tiġi ċelebrata ħmistax oħra.

Bosta huma dawk il-voluntiera li jinsabu mħabbtin bit-tiżjin tal-knisja u t-toroq tal-lokalità.

Il-każini tal-banda qegħdin ukoll jonfqu l-flus li ġabru matul is-sena u qed jitħejja wkoll il-logħob tan-nar.

Wieħed minn dawn il-voluntiera huwa Leli Vella li fil- Facebook irringrazzja lil martu tal-paċenzja li ħadet bih tul sena sħiħa sakemm ħadem in-nar li ser jintuża għall-festa.

U dan in-nar lest li jisparah ad unur u glorja ta' Santa Marija.

Nistedinkom tagħtu daqqa t'għajn sewwa lejn ir-ritratt tan-nar maħdum.

Jaqaw dan mingħalih ried idaħħak?

Jew ried jurina kemm hu gustuż?

In-nar maħdum il-għala żżejjen bl-arma tan-nażisti?

Jaqaw hawn min jaħseb li n-nazisti tat-Tielet Reich huma b'mod kompatibbli ma' dak li huwa meqjus bħala sagru?

Forsi hawn min ser igħid li din kienet biss ċajta goffa.

U li dawk il-Mostin li jidilettaw bil-logħob tan-nar m'għandhom ebda nostalġija għall-qerda tal-Lhud, tal-Pollakki, taż-żingari u tal-omosesswali.

Ma nafx.

Ma nistax ngħid.

Iżda dawn imisshom jippruvaw jifhmu minn xiex kienu għaddew in-nanniet u l-bużnanniet tagħhom li fl-1942 kienu wkoll iċċelebraw il-festa ta' Santa Marija.

Min jaf jekk dawn kinux jieħdu pjaċir jaraw l-arma tan-nażisti fuq nar li jkun inħadem f'ġieħ Santa Marija?

Previous: Araw għaliex intilfu s-servizzi ta' banek korrispondenti Next: Il-ħbieb tal-ħbieb window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


'Jeħtieġ tħallas jekk tridni nżomm is-skiet' – darba minnhom hekk kien qal Saviour Balzan

Ma jistax ma jiddispjaċinix għal Matthew Vella u għal Kurt Sansone li flimkien kitbu editorjal wara li l-kjass li nqala' wara li tal- Lovin Malta kixfu li kumpannija tal- Malta

Today , li sidha huwa d-direttur maniġerjali ta' dan il-ġurnal, kienet tqabbdet biex tagħmel xogħol ta' relazzjonijiet pubbliċi u ta' reklamar għall-gvern dwar il-qtugħ tas-siġar fit-triq li hemm proġettata f'Ħ'Attard.

Din ma kienitx l-ewwel darba li fiha ġurnalisti tal- Malta Today sfaw imbarazzati mill-imgħallem bla sinsla li għandhom.

Dakinhar li Daphne Caruana Galizia wriet li kellha l-provi f'idejha li, f'nofs ta' lejl, Saviour Balzan kien irċieva ordnijiet mingħand Keith Schembri kien jum ikraħ għalihom ilkoll.

M'għandniex għalfejn naqblu ma' kull ma jinkiteb mill-ġurnalisti tal- Malta Today .

Jien ċertament wieħed minn dawk li ma naqbilx ma kull ma jiktbu.

Wara kollox, wieħed għaliex għandu bilfors jikteb biss dak li jdoqq għal widnejja?

Madankollu nsibha diffiċli biex nemmen li persuni bħalma huma Matthew Vella jew James Debono jew Kurt Sansone ser jaslu biex jiktbu rapporti fil-ġurnal tagħhom għax ikunu tħallsu baxx baxx minn x'imkien ieħor biex jiktbu b'ċertu mod.

Dan li għadni kemm ktibt ma jgħoddx għal Saviour Balzan.

Qabel l-elezzjoni tal-2013, meta kont għadni naħdem mal-gvern, Saviour Balzan kien avviċina kollega li kien jaħdem f'Ministeru ieħor u li dak iż-żmien kien taħt ċerta pressjoni minħabba artikli li kienu qed jixxandru fil- Malta Today (sa ċertu punt kellhom ftit tar-raġun).

Balzan kien qallu li lest itaffi l-ħruxija tal-irrappurtar ta' stejjer fil-ġurnal tiegħu kemm il-darba jiżdied in-numru ta' riklami mħallsa mill-Ministeru għall-ġurnal tiegħu.

Il-kollega tiegħi jiftakar il-kliem eżatt li kien qallu: "jeħtieġ tħallas jekk tridni nżomm is-skiet".

Il-kollega tiegħi ma kienx imdorri jinnegozja mat-terroristi u s-"skiet" li kien għall-bejgħ kien kaħħlu ma' wiċċ Saviour Balzan.

U talli għamel hekk, bdiet kampanja selvaġġa ta' kritika nġusta kontra l-kollega tiegħi u dan biex dan ipatti għall-fatt li kien irrifjuta li jonfoq flus pubbliċi biex jinxtara' s-skiet.

Il-gvern preżenti ma jbatix minn skrupli bħal dawn.

Il-fibra morali ta' dan il-gvern lanqas biss teżisti.

Dan huwa l-mod kif jittantaw li jimmanipulawk dawk li ripetutament jixlu lil ħaddieħor b'aġendi moħbija.

Il-bieraħ fuq il- website tagħhom Matthew Vella u Kurt Sansone beżgħu li setgħu ġew impinġija bħallikieku kienu merċenarji li jiktbu bil-mod li jiktbu għax imħallsin biex jagħmlu dan.

Lil tal- Lovin

Malta , li kienu huma li ħarġu b'din l-istorja, qalulhom li ċertament huma ma jiktbux b'tali mod għax ikunu tħallsu minn dawk li jinkitbu stejjer dwarhom.

Iżda l-verità hi li dan ma jgħoddx għal Saviour Balzan li m'huwiex merċenarju daqs kemm huwa estorsjonist.

Lill-klijenti tiegħu tat- Transport Malta mhux bi ħsiebni npinġihom bħala l-vittmi tiegħu.

Jekk xejn, dawn huma kompliċi miegħu.

U l-impatt huwa ħafna akbar minn kull influwenza oħra li seta' kien hemm fuq il-linja li ttieħdet mill- Malta Today.

Matthew Vella u Kurt Sansone jaslu biex jammettu li, minkejja kull sforz li jkollhom il-ħila li jagħmlu, it-TVM jilħaq numru ħafna akbar ta' persuni milli qatt jistgħu jilħqu l-ġurnali tagħhom.

Nhar il-Ġimgħa li għadda fuq it-TVM rajna lil Saviour Balzan "jintervista" lill-klijent tiegħu Frederick Azzopardi li, għan-nom tal-gvern, huwa l-"wiċċ" tal-proġett tal-qtugħ tas-siġar.

Preżenti għall-"intervista" kien hemm biss Balzan u Azzopardi.

L-"intervista" xotta u kajmana kienet tixbah lil dik li Balzan kien għamel lil Konrad Mizzi .

Ma nafux kemm tħallas għal din l-"intervista": nafu biss li wieħed minn dawn it-tnejn huwa ħalliel.

Ieqaf aħseb ftit fuq dan li għadni kemm ktibt.

Skont il-liġijiet tax-xandir, l-"intervista" li Saviour Balzan għamel lill-qerried tas-siġar Frederick Azzopardi minnha nnifisha kienet żbilanċjata għall-aħħar.

Il-liġi tipprovdi li, meta jkun hemm kwistjonijiet ta' kontroversja pubblika, x-xandir nazzjonali għandu jassigura li jkun hemm bilanċ: jiġifieri huwa fid-dmir li jxandar il-fehmiet kemm ta' dawk favur kif ukoll ta' dawk li huma kontra.

Minflok bilanċ, ma' wiċċna ċappsulna lil Frederick Azzopardi li – hu u jindilek bix-xama' minn Saviour Balzan – ittanta jbellagħhielna li l-proġett tal-qtugħ tas-siġar u tat-twessiegħ tat-toroq huwa wieħed favur l-ambjent.

Hekk kif tintebaħ li dak li kien qed jagħmel l-intervista lir-rappreżentant tal-gvern huwa mħallas mill-istess gvern, tisħajjlek tiżfen f'nofs xena ta' xogħol letterarju ta' George Orwell.

Li kieku l-Awtorità tax-Xandir kellha ttajjar in-ngħasa li bħalissa tinsab fiha, lil Saviour Balzan kienet tordnalu jwarrab mill-programm tiegħu stess u kienet tagħti l-istess ammont ta' ħin lil rappreżentanti ta' dawk li organizzaw il-protesta ta' nhar il-Ħadd li għadda biex isemmgħu fehmithom dwar is- Central Link project.

Matthew Vella u Kurt Sansone assigurawna li kemm il-darba jkollhom nuqqas ta' qbil ma' Saviour Balzan dwar il-kontenut tal-linji editorjali.

Ma naħsibx li jkun ġust jekk nitfa' xi dubju dwar is-sinċerità tagħhom f'dan ir-rigward.

Dak li għaddew minnu huwa ħafna agħar minn dak li kienu għaddew minnu u dak li ħassew ġurnalisti tat- Times of Malta meta d-direttur maniġerjali tal- Allied Newspapers, Adrian Hillman, kien inkixef li kien ixxaħħam minn Keith Schembri, chief of staff ta' Joseph Muscat.

Saviour Balzan m'huwiex id-direttur maniġerjali tal- Malta Today group, iżda huwa l-editur maniġerjali.

Anki jekk huwa minnu – kif qed jallega – li huwa ma jiħux deċiżjonijiet marbuta mal-kontenut tal-editorjali, fil-prattika qed ikollu xi jgħid magħhom dwar il-kontenut tal-editorjali li suppost m'għandux ikollu x'jaqsam magħhom ġaladarba huwa mħallas biex jieħu ħsieb ir-relazzjonijiet pubbliċi.

U minkejja dan kollu jibqa' jippoża ta' ġurnalist, saħansitra anki fuq ix-xandir nazzjonali.

Dan lanqas ma tista' ssejjaħlu inċest daqs kemm tista' ssejjaħlu awto-sodomija.

Saviour Balzan innifsu huwa prova u eżempju tal-attakk fuq ix-xandir ħieles f'Malta u l-gvern sab l-opportunità biex jisfrutta l-karattru korrott tiegħu.

Il-gvern, minflok jibgħat il-ġurnalisti l-ħabs, sab mezz biex iżiegħel bis-sidien tal-ġurnali permezz tat-tixħim.

U fil-frattemp, ġurnalisti onesti mħallsa miżerjament u mifnijin bix-xogħol u li moħħhom biss biex jagħmlu dak li hu sewwa, qed ikollhom jiffaċċjaw battikata wara l-oħra biex jiżguraw li xogħolhom jiġi mxandar.

Il-ġurnalista tal- Malta Today li b'saħħa kien ċaħad li l-libertà tal-istampa f'Malta tinsab taħt attakk huwa Raphael Vassallo.

Min jaf, forsi issa se jkun lest li jirrevedi l-pożizzjoni tiegħu hekk kif jintebaħ li l-imgħallem tiegħu, Saviour Balzan, ma kienx qed jaqbeż għall-gvern ta' xejn?

Anki jekk ma jintebaħx bihom mill-ewwel, kull fejn iħares jara l-ħallelin.

Araw fejn hu wieħed minnhom.

Previous: L-ottimiżmu bla sens ta' min hu finanzjarjament inkompetenti Next: Araw għaliex intilfu s-servizzi ta' banek korrispondenti window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Imġieba tat-tiranni

Tal- Lovin Malta lemħu l-kelma ' Invictus ' — li tfisser "rebbieħ".... jew anki, imbattibbli — mpinġija fuq driegħ il-Prim Ministru.

Skantaw u bil-kemm emmnu dak li kien irnexxielhom jilmħu.

Din kienet ir-reazzjoni li Joseph Muscat xtaq li jipprovoka.

U ried ukoll jipprovoka r-rabja.

Joseph Muscat m'huwiex xi Latinista.

Li kieku ried seta' joqgħod jiftaħar bir-rebħiet elettorali li kellu bis-Swahili jew bil-Korejan.

Qatt ma kien magħruf għall-kelmiet li jżellaq bil-Latin, anki biex jitkessaħ.

Huwa għażel il-kelma ' Invictus ' għaliex iħoss sens ta' trijonf bil-mewt ta' Daphne Caruana Galizia – persuna li, f'għajnejh, kien irnexxielu jegħlibha bis-saħħa tal-karrozza-bomba li spiċċat biex ħasditilha ħajjitha.

Huwa jaf li l-kelma ' Invicta ' hi l-istess kelma li ntużat biex tiddeskriviha fl-ewwel ktieb li xxandar wara li nqatlet.

Joseph A. Debono u Caroline Muscat kienu xandru sensiela ta' artikli fi ktieb li ssemma' ' Invicta: The Life and Work of Daphne Caruana Galizia' .

Dan it-titlu kien wieħed xieraq għaliex jirreferi għal wieħed mill-kwalitajiet ewlenin li kellha bir-rimi: il-kuraġġ u d-determinazzjoni u dan minkejja r-ruxxmata gideb u mibgħeda li kellha tiffaċċja minn dawk fis-setgħa li riedu jaraw kif jagħmlu biex jeħislu minnha.

M'hemmx dubju li mill-mitluf, Joseph Muscat qed jipprova jieħu li jista'.

Il-pjanijiet grandjużi li kellu għalih innifsu għal xi ħatra f'Brussell sarulu suf bis-saħħa ta' dak kollu li kienet kixfet dwaru Daphne Caruana Galizia.

Dan huwa fatt li ħadd ma jista' jiċħdu.

Jista' jingħad kważi biċ-ċert ukoll li kellu pjanijiet oħra li marrulu l-baħar.

Iż-żmien kollu li kien għamel iżiegħel b'Ali Sadr Hashemi Nejad spiċċa biex kien kollu tagħżiq fl-ilma.

Dak li ftehmu bejniethom ma jista' qatt iseħħ sakemm wieħed minnhom ikun maqful il-ħabs.

Mhux se jirnexxielu jsarraf daqshekk malajr, kienet x'kienet ir-raġuni il-għala baqa' jagħti l-kenn lil Keith Schembri u lil Konrad Mizzi wara li feġġ l-iskandlu tal-Panama.

Ma tkunx xi ħaġa ta' barra minn hawn jekk jirriżulta li l-flus li kellhom igħaddu mill-kumpanniji tal-Panama, għaddew minn band'oħra.

Jista' jkun li issa mhux dak kollu li kien ġie mwiegħed jista' jitwettaq.

Ir-reputazzjoni tiegħu spiċċat trietaq.

U l-kredibilità tiegħu hi msejsa fuq l-arja tal-bulijiet.

L-imġieba tal-partitarji fanatiċi – li mid-dehra jħossuhom tant mhedda minn erba' protestanti żgħażagħ li kellhom l-"ardir" li jdendlu s-slaleb mas-siġar – ma tirriflettix xi kunfidenza rebbieħa.

L-imġieba ta' dawn il-partitarji tfisser li jinsabu maħkumin mill-paniku u minn mentalità ta' assedju.

Għalhekk Joseph Muscat jinsab imwaħħal b'dahru mal-ħajt – m'għandu ebda kontroll fuq l-għażla ta' min ser jilħaq minfloku u jinsab imbeżża' li, wara li rebaħ tant battalji, se jispiċċa jitlef il-gwerra.

It-tpinġija fuq driegħu mhix xejn ħlief insult provokattiv li sar apposta biex il-ġurnalista li tant kixfet stejjer dwaru li ġabitu għarwien ħuta, titneżża' mid-dinjità tagħha saħansitra anki wara mewtha.

L-imġieba ta' Joseph Muscat tammonta għal waħda arroganti u insolenti.

Il-kilba li għandu għas-setgħa wasslitu biex jiżloq fin-niexef b'ċerta brutalità.

Għall-fallimenti u d-dgħjufijiet tiegħu qed iwaħħal f'kulħadd.

U biex jiġġustifika s-setgħa li jinsab iggranfat magħha, qed jirrikorri għall-gideb u fl-istess ħin jurina li l-liġijiet ma jgħoddux għalih.

Il-kelma Invict a ipprova jisraqha mingħand Daphne Caruana Galizia għar-raġuni li huwa ħerqan li jikkapparra r-ruħ ta' dawk li jikxfulu għawwaru u li jesponih ta' li hu.

Dik it-tpinġija tirrifletti l-imġieba ta' min iħoss li ma jista' għalih ħadd u li xejn ma jxebbgħu.

Imġieba tat-tiranni.

Previous: Il-ħbieb tal-ħbieb Next: Repubblika dwar 'konsultazzjoni' għal Riforma Kostituzzjonali window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-ħbieb tal-ħbieb

Il-bieraħ it- Times of Malta xandret storja dwar il-mod kif kumpannija tal-produzzjoni għat-televiżjoni ingħatat spazju biex taħdem fil-bini ta' TVM .

Din il-kumpannija hi waħda minn dawk li tikkompeti ma' kumpanniji oħrajn għal kuntratti ta' xogħol tat-TVM.

Il-fatt li din il-kumpannija ser tiffranka l-ħlas tal-kera (biex ma nsemmix il-benefiċċju li se jkollha mill-użu tat-tagħmir tat-TVM) ser tagħtiha vantaġġ fuq il-kompetituri tagħha.

Hawn min qed igħid li l-kera dovuta lil TVM mingħand din il-kumpannija għall-użu tal-i studio se tinqata' minn dak li jkun dovut lilha mingħand it-TVM stess.

Iżda min jifhem f'dan il-qasam malajr igħidlek li din il-kumpannija xorta waħda se tingħata vantaġġ għax ma jkollhiex għalfejn tiekol minn ġewwa biex tħallas il-kera.

Allura x'inhi r-raġuni il-għala din il-kumpannija ngħatat dan il-vantaġġ u kumpanniji kompetituri oħra ma ngħatawx l-istess opportunità li jikkompetu għal dan il-privileġġ?

Tat- Times of Malta ma taw ebda ħjiel dwar ir-raġuni għaliex.

Din il-kumpannija jisimha ' Sharp Shoot Media ' u, fi kliem ħaddieħor u b'xorti ħażina, din ma tiddiletax bil-pornografija.

Din il-kumpannija kienet inħolqot ftit qabel l-elezzjoni tal-2013.

Wieħed mid-diretturi tagħha huwa ċertu Justin Farrugia li, fl-2103, kien qed iħejji ruħu għal karriera fix-xandir.

Beda' jterraq fit-triq tal-pappa fl-2014 b'kuntratt oħxon – mhux ħaġa tas-soltu għal kumpannija li bilkemm kienet għadha bdiet trodd is-salib – biex tipproduċi verżjoni partiġġjana u reviżjonista għall-aħħar dwar "Jum il-Ħelsien" – il-famuż jum li fih seħibna Mu'ammar Gaddafi fil-Birgu kien iċċelebra t-tluq tal-forzi tar-Renju Unit u l-bidu tar-renju tiegħu fuq Malta.

Justin Farrugia jiġi ħu persuna oħra li kienet qed tħejji ruħħa hi wkoll biex itterraq fit-triq tal-pappa għal wara l-elezzjoni tal-2013.

Din il-persuna jisimha Kurt Farrugia, magħruf ma' bosta nies bħala l- coconut , li sal-bieraħ kien il-kap tar-relazzjonijiet pubbliċi tal-gvern u li mil-lum ser ikun il-kbir tal- Malta Enterprise.

Araw ftit x'kiteb Justin Farrugia biex jifraħ lil ħuħ.

Għandi nifhem li Kurt Farrugia wkoll feraħ lil ħuħ għall-ispazju li kiseb mingħand TVM iżda kien għaref biżżejjed biex iżomm xi ftit lura.

Darba waħda kien hemm mexxej Laburista li tgħidx kemm kien jitkaża bil-"ħbieb tal-ħbieb".

Taħt dak li leħaq warajh, l-inċest akkwista tifsira differenti.

Previous: Lin-nażisti ma nġerraħhomx Next: Imġieba tat-tiranni window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Repubblika dwar 'konsultazzjoni' għal Riforma Kostituzzjonali

Stqarrija ta' Repubblika: Repubblika tesprimi l-apprezzament tagħha għall-kummenti tal-President George Vella ftit tal-jiem ilu li l-proċess tar-Riforma Kostituzzjonali m'għandux ikun limitat għall-interessi taż-żewġ partiti politiċi fil-Parlament, iżda għandu jinkludi parteċipazzjoni wiesa, inkluż dik tas-soċjeta' ċivili.

Madanakollu, aħna mħassbin li l-ewwel passi f'dan il-proċess ma jidhru bl-ebda mod li jilħqu dan l-għan.

L-istedina lill-pubbliku sabiex jissottometti "suġġerimenti" dwar kif għandha tinbidel il-Kostituzzjoni tidher li hi limitata drastikament fl-iskop tagħha.

Hu maħsub li s-sottomissjonijiet isiru separatament u fuq bażi individwali, b'tali mod li min jissottometti suġġeriment ma jkunx jaf ħaddieħor xi jkun issuġġerixxa.

Sa fejn nistgħu nifhmu f'dan l-istadju, wara l-partiti politiċi janalizzaw is-suġġerimenti li jkunu ġew preżemtati u jżommu dawk li jgħaqdu l-interessi tagħhom filwaqt li jwarrbu l-kumplament.

Repubblika tisħaq illi l-Kostituzzjoni tillimita l-poter ta' dawk li jiggvernaw u għalhekk min jiggverna assolutament mhux idonju sabiex jieħu d-deċiżjonijiet dwar kif is-setgħa tiegħu għandha tkun limitata.

Intennu li ma nsibu l-ebda serħan tal-moħħ fil-fatt li l-President jipparteċipa f'dan il-proċess.

Minkejja li l-President indubbjament għandu intenzjonijiet ġenwini, il-parteċipazzjoni tiegħu f'dan il-proċess teċċedi l-limiti tal-poteri u r-responsabbilitajiet tiegħu fil-qafas Kostituzzjoanli li jiddefinixxi r-rwol tiegħu llum il-ġurnata.

Ċertament dan kollu xejn m'hu bidu inkoraġġanti għal proċess li għandu l-għan li jiddetermina mill-ġdid dawk il-limiti.

Barraminhekk, irrispettivament minn kwalunkwe awtorita' morali li l-President George Vella jittama li jkollu, il-gvern ripetutament wera d-determinazzjoni tiegħu li juża l-kontroll qawwi tiegħu sabiex jimplimenta bidliet kostituzzjonali li jaqdu l-interessi tiegħu.

Il-fatt illi f'dawn il-jiem tas-sajf il-gvern qiegħed fil-proċess li jingaġġa l-Avukat tal-Gvern li ser ikun magħżul fid-dikrezzjoni unika w esklussiva tal-Prim Ministru b'riżultat ta' emendi Kostituzzjonali li ma kienu diskussi ma' ħadd 'il barra mill-Parlament tindika li l-proċess imniedi mill-President George Vella jista' ikun paraventu li warajh partiti politiċi jimplimentaw il-bidliet li jaqdu l-interessi tagħhom.

Bħal kull min hu konċernat dwar governanza tajba ta' pajjiżna, il-membri ta' Repubblika għandhom fehmiet b'saħħithom dwar kif il-Kostituzzjoni tagħna tista' tkun imtejjba.

Iżda filwaqt li hemm ir-riskju li reviżjonijiet isiru taħt il-kontroll tal-partiti politiċi, il-preferenzi speċifiċi tagħna dwar id-dettall huma ta' importanza sekondarja.

Aħna tassew imħassbin li s-sottomissjonijiet tagħna dwar il-proċess ta' reviżjoni u riforma tal-Kostitzzjoni, li preżentajna lill-President Marie Louise Coleiro Preca f'Marzu li għadda fuq talba tagħha u tal-iSteering Committee taż-żewġ partiti politiċi lanqas għadhom ingħataw acknowledgement.

Lanqas ma ngħatajna xi forma ta' acknowledgment mill-President George Vella minn mindu hu ħa l-Ġurament tal-Ħatra bħala President.

Repubblika bl-ebda mod ma tqis li għandha xi dritt li tagħżel hi x'għandu jkun il-proċess li bih il-Kostituzzjoni tagħna tkun emendata.

Iżda aħna għandna r-responsabbilita' li ninfurmaw lill-pubbliku bit-tħassib tagħna li riformi kostituzzjonali li saru minn wara bibien magħluqa dejjem wasslu, mingħajr ebda eċċezzjoni, għal demokrazjija kompromessa, għal tkasbir tad-drittijiet tal-bniedem u għall-aċċettazzjoni ta' dittatorjat taħt bixra ta' prinċipji t'importanza tassew għolja u li madanakollu fil-prattika ma jkunux infurzabbli.

Il-minimu li neżiġu hu li l-proċess li bih jittieħdu d-deċiżjonijiet ikun determinat mill-bidu nett u jkun imħabbar fl-intier tiegħu lill-pubbliku, b'tali mod li l-politiċi ma jkunux f'pożizzjoni li jiddeċiedu huma x'ser jiddiskutu u japprovaw fil-Parlament mingħajr ma l-ewwel jikkommettu ruħhom dwar kif ser jiżguraw li l-pubbliku jkun infurmat bil-bidliet li jkunu ser jiġu introdotti u jiksbu l-appoġġ tiegħu għal tali tibdil.

Aħna llum preżentajna mill-ġdid r-rakkomandazzjonijiet tagħna għal proċess ta' riforma Kostituzzjonali li jkun trasparenti, ġenwinament inklussiv u parteċipattiv bħala parti mis-sejħa formali għal suġġerimenti mill-President George Vella ftit tal-jiem ilu.

Mill-ġdid qegħdin nippubblikaw ir-rapport tagħna li konna preżentajna f'Marzu li għadda sabiex wieħed ikun jista' faċilment jagħmel referenza għalih.

MT Constitutional Reform Procedure Memo-2 Mill-ġdid nisħqu li fin-nuqqas ta' parteċipazzjoni pubblika adegwata, minkejja x-xewqa tagħna għal titjib fil-qafas Kostituzzjonali ta' pajjiżna, hi l-fehma soda tagħna li f'tali ċirkustanzi jkun deċiżament aħjar li ma ssir l-ebda bidla fil-Kostituzzjoni ta' pajjiżna.

Ċertament nippreferu nkomplu ngawdu l-garanziji mogħtija lilna mill-Kostituzzjoni imperfetta li għandna bħalissa milli nafdaw id-destin u l-futur tagħna f'kostituzzjoni futura li għada mhix magħrufa u li tkun imfassla sabiex tipproteġi l-interessi tal-partiti politiċi li fil-preżent qegħdin joħonqu dawk l-istess garanziji.

Previous: Imġieba tat-tiranni Next: L-Imħallef Grixti iwaqqaf it-tnedija ta' inkjesta dwar il-privatizzazzjoni tal-isptarijiet minkejja l-fatt li mhux is-suspettati kollha appellaw mid-digriet window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


L-Imħallef Grixti iwaqqaf it-tnedija ta' inkjesta dwar il-privatizzazzjoni tal-isptarijiet minkejja l-fatt li mhux is-suspettati kollha appellaw mid-digriet

L-Imħallef Giovanni Grixti qabel mal-Ministri Edward Scicluna, Konrad Mizzi u Chris Cardona li l-inkjesta dwar il-privatizzazzjoni ta' tliet sptarijiet tal-istatli kienet ġiet ordnata mill-Maġistrat Claire Zammit Stafrace m'għandhiex tibda' sakemm jinqata' l-appell li għamlu wħud minn dawk suspettati — jiġifieri l-Ministri.

Dan id-digriet ingħata minkejja l-fatt li r-raba' suspettat, ċertu Ivan Vassallo, kien baqa' m'appellax mid-digriet tal-Maġistrat li permezz tiegħu ordnat li tinbeda' inkjesta kriminali.

Ivan Vassallo Illum l-Imħallef Giovanni Grixti qal li r-reġistratur tal-qorti jista' minn issa jibda' l-proċess sabiex jintagħżel bil-polza l-Maġistrat li għandu jmexxi l-inkjesta — ħaġa li, skont il-liġi, messha saret ftit anqas minn ħmistax ilu – iżda l-Maġistrat li jitla' bil-polza mhux ser jingħata kopja tal-proċess tal-qorti biex ix-xogħol ikun jista' jinbeda'.

Minflok, il-proċess tal-qorti li jinkludi r-rapport ta' madwar 150 paġna miktub minn Repubblika dwar l-attivitajiet allegatament kriminali li seħħew meta saru dawn il-privatizzazzjonijiet, ser jinżamm maqful fl-uffiċju tal-Imħallef Giovanni Grixti sakemm huwa jiddeċiedi dwar l-appelli tal-Ministri.

Id-digriet li ta llum l-Imħallef Grixti huwa finali.

L-Imħallef issa huwa mistenni li jisma' l-appell tal-Ministri li permezz tiegħu qed jitolbu li d-digriet tal-Maġistrat jiġi revokat.

Id-digriet li ngħata llum ifisser li, kemm il-darba l-Ministri jirbħu l-appell, inkjesta tibqa' ma ssirx anki jekk wieħed mis-suspettati baqa' ma appellax mid-deċiżjoni tal-Maġistrat.

F'Jannar li għadda l-Imħallef Giovanni Grixti kien irrevoka deċiżjoni simili ta' Maġistrat ieħor — Ian Farrugia — li permezz tagħha kien ġie ordnat il-ftuħ ta' nkjesta dwar dak li nkixef permezz tal- Panama Papers .

Dakinhar kien qal li dak li kien ressaq l-ilment u li kien ikkonvinċa lill-qorti li jingħata bidu għal inkjesta, ma kienx ġab prova li kien seħħ reat kriminali.

Dak li kien ressaq l-ilment ma kien ħadd ħlief Simon Busuttil u l-Imħallef kien irrevoka d-digriet tal-Maġistrat li kien ordna t-tnedija ta' inkjesta.

Minn dakinhar 'l hawn, Simon Busuttil u Repubblika – it-tnejn għal rashom – ippreżentaw ilmenti ġodda dwar il-Panama Papers u Maġistrat ieħor ukoll deherlu li kien hemm biżżejjed materjal biex tinbeda' nkjesta.

Is-suspettati, inkluż Konrad Mizzi, ma kienux appellaw mit-tieni digriet li kien ordna l-bidu ta' inkjesta dwar il- Panama Papers .

Previous: Repubblika dwar 'konsultazzjoni' għal Riforma Kostituzzjonali Next: Iż-żejt (tal-kuntrabandu) għad jitla' f'wiċċ l-ilma? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Iż-żejt (tal-kuntrabandu) għad jitla' f'wiċċ l-ilma?

Qed iseħħu affarijiet ta' barra minn hawn fil-każ ta' jinsab imdaħħal fiħ Darren Debono.

L-awtoritajiet tal-Italja u tal-Istati Uniti qed isegwu l-passi tiegħu.

Iżda hu jidher li qed jiġri wara l-Gvern Malti minflok bil-kontra.

Fl-Italja, huwa ser igħaddi ġuri fuq akkuża ta' bejgħ bil-kuntrabandu ta' żjut u dan wara li nvestigazzjoni msejjħa Dirty

Oil immexxija mill-awtoritajiet Taljani xliet lilu u lil ċertu George Debono (ma jiġux minn xulxin) talli kienu s-sensara fil-bejgħ ta' żejt li ttieħed mil-Libja u li nżamm fi mħażen fl-Italja bil-għajnuna tal-Mafja.

Isem Darren Debono, l-Istati Uniti niżżlitu fi blacklist ta' dawk soġġetti għas-sanzjonijiet u dan talli "kien ta' theddida għall-paċi, għas-sigurtà u l-istabilità tal-Libja" minħabba s-sehem tiegħu fil-bejgħ bil-kuntrabandu taż-żejt.

Minkejja dan kollu u minkejja li allegatament huwa mexxa' l-attivitajiet illegali tiegħu bis-saħħa ta' vapuri reġistrati f'Malta fl-ibħra territorjali Maltin – allegatament ukoll bil-koperazzjoni jew bis-saħħa tal-għeluq ta' xi għajn waħda mill-awtoritajiet Maltin – ma ttieħdu ebda passi kontriħ fil-qorti mill-awtoritajiet Maltin.

Imbagħad, bħal sajjetta fil-bnazzi, feġġet l-aħbar li Malta qed tfittex li tapplika s-sanzjonijiet tan-Nazzjonijiet Uniti fuq ċittadini tagħha, inkluż fuq Darren Debono.

U l-Ministru tal-Affarijiet Barranin Carmelo Abela ma damx wisq biex stqarr li din l-aħbar hija prova tad-determinazzjoni ta' Malta li tissielet kontra l-kuntrabandu u l-ħasil ta' flejjes maħmuġin.

Li hemm stramb huwa l-fatt li passi bil-qorti f'Malta baqgħu ma ttieħdux.

Darren Debono għandu l-ġid f'Malta u huwa wkoll sid ta' ristorant li kien inbidillu ismu f'attentat li jaħrab is-sanzjonijiet Amerikani.

Aktar tard dawn is-sanzjonijiet ġew aġġustati bil-għan li jintlaqat dan ir-ristorant minkejja t-tibdil fl-isem.

F'Malta iżda, japplikaw il-liġijiet Maltin.

M'hemmx dubju li Malta tkun obbligata li tapplika s-sanzjonijiet tan-NU, iżda ċertament m'għandhiex bżonn riżoluzzjoni tan-NU biex tiċċaqlaq.

Madankollu ma jidhirx li l-awtoritajiet Maltin bdew xi proċess biex jiġu mixlija Darren Debono u l-kompliċi tiegħu u dan minkejja dak li l-gvern qal pubblikament fis-sens huwa mistħoqq li dawn is-sanzjonijiet jiġu applikati fuqhom.

Aktar tard smajna li r-Russja ostakolat is-sanzjonijiet li talbet Malta u mbagħad, bl-aktar mod kontradittorju, il-Ministeru tal-Affarijiet Barranin Malti qal li l-gvern m'għadux interessat li japplika s-sanzjonijiet kontra Darren Debono .

X'hemm wara dan it-taħwid kollu?

Skont rapporti tal-qorti mxandra llum, l-avukati ta' Darren Debono qed igħidu li, fin-Nazzjonijiet Uniti, l-gvern Malti qed jipprova jintogħġob mal-gvern Amerikan, li minn naħa tiegħu qiegħed jagħmel pressjoni kbira biex jittieħdu passi kontra Darren Debono .

Tal-iskantament huwa l-fatt li Darren Debono qed jitlob lill-qorti f'Malta biex twaqqaf lin-Nazzjonijiet Uniti milli tapplika s-sanzjonijiet kontra tiegħu jew b'xi mod twaqqaf lil Malta milli tikkonvinċi lir-Russja biex ma tkomplix topponi talba għall-applikazzjoni tas-sanzjonijiet.

Il-verità hi li f'din il-kwistjoni qorti Maltija tista' tagħmel ftit li xejn u l-avukati ta' Darren Debono ma nafx x'jippretendu li tista' tagħmel qorti Maltija.

Iżda Debono sab ix-xoqqa f'moxtha biex jagħmel stqarrija li tqanqal it-tħassib.

Hu u jispjega li l-gvern Malti ċċaqlaq biss għaliex kien taħt pressjoni mill-Amerikani, Darren Debono qal li l-Amerikani ppruvaw jagħmlu pressjoni fuqu wkoll.

Fi stqarrija ġuramentata li għamel f'Lulju li għadda, Darren Debono qal li l-Amerikani kienu talbuh igħaddilhom informazzjoni dwar persuni mdaħħla fit-traffikar tad-droga, dwar l-identità tal-klijenti tiegħu li kienu mdaħħla fil-bejgħ ta' żjut bil-kuntrabandu u dwar il-mod kif kien iħallas lill-baħħara.

Debono stqarr ukoll li l-Amerikani wiegħduh li jrattbu l-ħruxija tas-sanzjonijiet kemm il-darba jikkopera magħhom u jikxef dak kollu li kien jaf.

Illum għamel pass ieħor il-quddiem u stqarr li l-Amerikani talbuh jgħaddilhom informazzjoni dwar l-allegat involviment ta' Joseph Muscat u ta' Keith Schembri fil-kwistjoni dwar il-forniment ta' żejt barra mill-ibħra territorjali lil bastimenti tal-gwerra Russi li kienu fi triqithom lejn is-Sirja li l-Prim Ministru ma kienx tahom permess jidħlu fil-portijiet Maltin.

Darren Debono stqarr li lill-Amerikani ma riedx igħaddilhom informazzjoni għaliex "huwa l-prim ministru tiegħi, u jien m'jinix spjun".

Din l-aħħar stqarrija ta' Debono hi waħda li twaħħax.

Araw kif Darren Debono ma ċaħadx li huwa jaf li Joseph Muscat kien imdaħħal fil-kwistjoni dwar il-forniment illegali ta' żjut lil bastimenti tal-gwerra Russi u dan wara li, b'mod mill-aktar pubbliku, rrifjuta l-permess lil dawn il-bastimenti biex jidħlu fl-ibħra Maltin.

Minn dan kollu ma ċaħad xejn u stqarr li l-Amerikani talbuh igħaddilhom informazzjoni, ħaġa li rrifjuta li jagħmel għaliex "Joseph Muscat huwa l-prim ministru tiegħu u jien m'jinix spjun".

Hemm ukoll kwistjoni oħra.

Meta f'Mejju 2017, kienet inkixfet l-identità tal- whistleblower fil- Pilatus

Bank , Joseph Muscat kien stqarr li kellu s-suspett li din il-mara Russa kienet aġent tal-gvern Russu u li din kienet qed tipprova tiddistabilizza lill-gvern ta' Malta bi tpattija għad-deċiżjoni tiegħu li ma jippermettix bastimenti tal-gwerra Russi jidħlu f'Malta.

Dak iż-żmien, bosta kienu dawk li lil din l-istqarrija ma tantx tawha piż.

Dak iż-żmien seta' kellu affarijiet oħra f'moħħu minbarra l-Egrant.

Dak li jogħġbu jistqarr Darren Debono ċertament m'huwiex vanġelu.

Dan huwa bniedem li, kemm il-darba jinstab ħati fl-Italja tal-akkużi li jinsab mixli bihom, ikollu jiffaċċja konsegwenzi serji.

Barra minn dan, għandu wkoll ma' wiċċu s-sanzjonijiet Amerikani li qed ixekklu lilu u lin-negozji tiegħu.

Madankollu, Darren Debono wera' li f'Malta ma jista' għalih ħadd u saħansitra ġie ngaġġjat bħala manager ta' klabb tal- football lokali .

Illum fil-qorti Darren Debono kompla waqqa' l-kredibilità ta' Joseph Muscat meta stqarr li l-prim ministru jinsab taħt pressjoni kbira mill-awtoritajiet Amerikani biex jikkopera magħhom u dan biex jevita li jispiċċa fiċ-ċentru tal-attenzjoni huwa stess.

F'dan il-kuntest huma ferm sinjifikanti l-kummenti li għadda dan l-aħħar f'Malta l-assistent segretarju tal-istat Amerikan dwar l-iffinanzjar tat-terroriżmu u tal-kriminalità finanzjarja Marshall Billingslea meta tkellem ma' Jacob Borg tat- Times of Malta .

Jacob Borg kiteb li "ħafna drabi tittieħed azzjoni lokalment meta tinġibed l-attenzjoni tal-gvern minn awtoritajiet barranin.

Per eżempju, fil-każ ta' Darren u George Debono, l-azzjoni li ttieħdet lokalment għandha l-għeruq tagħha fl-investigazzjoni li saret fl-Italja".

U Marshall Billingslea, wara li tkellem dwar il-kumplessità ta' l-attivitajiet li kien imdaħħal fihom Darren Debono, stqarr li "l-awtoritajiet Maltin, b'inizjattiva tagħhom stess, jeħtieġ li jmexxu bi proċeduri fil-qorti f'Malta stess.

Din hi r-raġuni il-għala ninsab hawn: biex nara kif nista' ngħin biex jittieħdu l-azzjonijiet meħtieġa".

Previous: L-Imħallef Grixti iwaqqaf it-tnedija ta' inkjesta dwar il-privatizzazzjoni tal-isptarijiet minkejja l-fatt li mhux is-suspettati kollha appellaw mid-digriet Next: "M'hemm xejn illegali" window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


"M'hemm xejn illegali"

Kull tant żmien ikun jeħtieġ li jerġa' jittella' dan ir-ritratt.

Din id-darba se nitkellem dwar Engelbert Grech li kien il-Kummissarju tal-Films — jiġifieri l-kap tal-entità governattiva li tippromwovi l-industrija tal-films — u li issa huwa sid ta' negozju privat li jipprovdi servizzi ta' produzzjoni tal-films għal produtturi internazzjonali.

F'dan ir-ritratt huwa jidher fuq il-lemin estrem faċċata tal-kap tal-kapijiet u tal-konsulent tiegħu li jokkupa r-rwol kostituzzjonali ta' prim ministru.

F'dan ir-ritratt ukoll jidher is-suċċessur tiegħu bħala Kummissarju tal-Films, Johann Grech.

Dan huwa dak li jidher qed jitbaxxa taħt driegħ Kurt Farrugia li jidher fit-tarf tal-mejda (kos, min jaf huwiex bil-wieqfa fuq xi kaxxa tal-birra?).

Aqraw id-dettalji f'dan ir-rapport imxandar fit- Times of Malta .

Minħabba l-mod moqżież li biħ ġew trattati xi extras waqt il-ġbid tal-film, numru ta' whistleblowers kuraġġjużi rriżenjaw bi protesta.

Ma' dawn l- extras Afrikani ġabu ruħħom bħallikieku kienu lsiera f'xi gżira fil-Karibew.

M'hux bi ħsiebni noqgħod nidħol f'ħafna dettalji għax ir-rapport imxandar fit- Times of Malta jitkellem waħdu.

Biżżejjed wieħed isemmi li saħansitra anki mat-tfal ġabu ruħħom b'imġieba tal-mistħija — ħallewhom neqsin mill-ikel u mix-xorb għal sigħat twal u ma ħallewhomx jaqdu l-bżonnijiet naturali tagħhom.

U b'daqshekk?

Dawn mhux suwed jewwilla?

Lit- Times of Malta , Engelbert Grech qalilha li "ma kien hemm xejn illegali" – skuża konvenjenti li ta' spiss joħorġu biha l-ħallelin.

Dawn in-nies jafu li ma jista' għalihom ħadd u l-alla tagħhom huwa biss il-qliegħ tal-flus.

Lit- Times of Malta , wieħed mill-ħaddiema qalilha li "ħajjithom kienet fil-periklu.

Kont imwerwer li seta' jiġrilhom xi ħaġa".

Taħsbu li għad jista' jkun hemm xi uffiċjal tal-infurzar tal-liġijiet li se jażżarda jibgħat għal Engelbert Grech meta jsir jaf għal-liema festini tal-Milied dan iħobb jattendi?

Taħsbu li Johann Grech se joqgħod iħabbel rasu biex jiżgura li l-operaturi jġibu ruħħom b'mod xieraq mal-ħaddiema, indipendentement mill-kulur tal-ġilda tagħhom?

Previous: Iż-żejt (tal-kuntrabandu) għad jitla' f'wiċċ l-ilma?

Next: Tgħidx x'għaxqa għandha bih ommu dan il-buffu window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Tgħidx x'għaxqa għandha bih ommu dan il-buffu

Ftit ħin wara li ntemmet il-velja tal-bieraħ filgħaxija, xi ħadd li ried juri kemm jistmerr il-politika tal-mibgħeda mar fuq il-mafkar tal-protesta f'Misraħ l-Assedju l-Kbir biex ineħħi ritratt ta' Daphne Caruana Galizia.

Darrin Zammit Lupi nzerta li kien preżenti u ġibed ritratt ta' dan il-buffu li tgħidx x'għaxqa għandha bih omm.

Previous: "M'hemm xejn illegali" Next: Mhux razzist biss.

Ipokrita wkoll. window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Mhux razzist biss. Ipokrita wkoll.

Darba minnhom kienu ħarrkuni talli lil xi ħadd sejjaħtlu "ipokrita".

Justin Schembri ma jistax iħarrikni talli sejjaħtlu "razzist" għaliex għamilt dan fuq stedina tiegħu stess.

Ejjew naraw ftit il-għala kliemu jikxfu bħala ipokrita.

Waqt konferenza organizzata s-sena li għaddiet minn NGO Musulmana msejjħa Ahmadiyya Muslim Jamaat Malta , Justin Schembri kien tkellem għan-nom tal-PN bħala "kelliem dwar l-Edukazzjoni".

It-tema tal-konferenza kienet "L-isfidi tas-seklu 21, l-Edukazzjoni u l-Paċi".

Il- website ta' din l-NGO li nediet il-konferenza fih sunt tad-diskors ta' Justin Schembri : "Mr Justin Schembri għan-nom tal-Onor.

Ministru Dell għall-Edukazzjoni tkellem dwar il-mod kif qed jiddominaw il-media soċjali u dwar il-ħtieġa li wieħed jagħmel użu minn dan il-mezz b'responsabbiltà.

Meta tkellem dwar l-isfidi attwali, huwa qal li: 'l-edukazzjoni hija l-għodda li biha wieħed ikun jista' jsib tarf kwistjonijiet bħal dawn.

L-edukazzjoni twassal għal żvilupp uman u twassal għas-sliem.

U meta titwaħħad mat-taħriġ tekniku, l-edukazzjoni twassal ukoll biex jitnaqqas il-faqar.

L-edukazzjoni twassal għall-paċi, għall-għerf, għas-setgħa u għas-sigurtà".

U llum fil- Facebook kiteb li r-refuġjati għandna nerħulhom jegħrqu u dawk li qed jirsistu biex isalvawhom huma kriminali u għandna naqfluhom il-ħabs.

Tassew eżempju ta' użu tal-media soċjali li jispirak.

Dak li qed jirrakkomanda għal ħaddieħor għandu japplikah għalih innifsu.

U lit- trolls li fuq il- Facebook qed jistaqsu il-għala ħassar dak li kiteb (jista' jgħidilna il-għala ħassar dak li kiteb?) u dwar kemm għandu raġun.

Previous: Tgħidx x'għaxqa għandha bih ommu dan il-buffu Next: Ara ma tmorrux issemmu 'l gwerra! window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-Fosos

Mid-dehra għadu ma bediex dak li kellu jkun il-proċess ta' rikonċiljazzjoni u ta' tiswija li t-tmexxija tal-PN kien bi ħsiebha tniedi dakinhar li Adrian Delia ġie konfermat bħala mexxej tal-PN mill-Kunsill Ġenerali .

Minn dakinhar 'l hawn, ma jidhirx li kien hemm xi tibdil sinjifikanti fl-attitudni ta' dawk li qed imexxu lill-PN.

Ma tinħass ebda enerġija ġdida ġejja min naħa tat-tmexxija.

Lanqas ma qed titnieda xi attività politika li tista' b'xi mod tispira lin-nies.

Għall-kuntrarju, matul dan is-sajf it-tmexxija tal-PN tmattret u daħlet f'qoxritha bħallikieku ħadet ir-ruħ kemm ilha barra miċ-ċentru tal-attenzjoni.

L-istaġun tas-sajf minn dejjem kien żmien iebes għall-PN.

Tradizzjonalment ħafna mill-mexxejja tal-Partit minn dejjem kienu membri tal-professjoni legali – professjoni li l-membri tagħha jkollok xorti tarahom b'nemes matul ix-xahar ta' Awissu u fl-ewwel ġranet ta' Settembru.

Fiż-żmien twil li l-PN dam fil-gvern, is-sitwazzjoni f'dawn il-ġranet sħan dejjem baqgħet l-istess: mal-ħin tal-ikel, l-uffiċċji tal-gvern jagħlqu u l-ħaddiema jlebbtu 'l barra.

F'atmosfera letarġika bħal din, ftit ikollok aptit li tagħmel xi ħaġa.

Ir-reżistenza kontra l-letarġija minn dejjem kienet speċi ta' battalja mitlufa għall-ħaddiema li jaħdmu fid-Dar Ċentrali.

U din ir-reżistenza ħafna drabi kienu jsostnuha bit-tħejjijiet għall-festi tal-Indipendenza fil-Furjana li jibdew ftit qabel nofs Settembru u jintemmu fl-20 tax-xahar ftit qabel jerġgħu jinfetħu l-iskejjel u x-xogħol jerġa' jaqbad ir-ritmu normali.

Il-ġimgħa ta' attivitajiet fil-Furjana kienet iddum xi ftit biex taqbad ir-ritmu.

Iżda l- mass meeting li jagħlaq l-attivitajiet huwa opportunità għall-PN biex ifassal l-aġenda tiegħu għas-sena li jkun imiss, biex iwassal ħsibijietu dwar id-dibattitu tal-baġit f'Ottubru u biex ixammar kmiemu għax-xogħol.

Din is-sena naħseb li tkun sorpriża kemm il-darba l-attivitajiet – li din id-darba ser isiru barra d-Dar Ċentrali minflok fl-akbar pjazza fil-pajjiż – iwasslu biex iħeġġu lin-nies bl-aspettattivi għal staġun politiku ġdid.

Il-ġimgħa li għaddiet, l-artiklu li kiteb Emmanuel Galea fit- Times of Malta li fih huwa kkritika d-deċiżjoni tal-PN li jniedi l-attivitajiet tal-Indipendenza lil hinn mill-Furjana kien hemm min qal li huwa motivat mill-fatt li bintu bħalissa qiegħda tinnamra ma' Adrian Delia u mill-fatt ukoll li huwa m'huwiex kuntent bih.

Madankollu wieħed ma jistax ma jagħtix widen għal dak li kiteb is-Sur Galea.

Diffiċli li ssib attivist wieħed biss tal-PN li ma ddiżappuntax ruħu bid-deċiżjoni li l-attivitajiet ma jsirux fuq il-Fosos.

Tal-Labour ser jagħmlu minn kollox biex jiżguraw li l-aġenda nazzjonali tibqa' f'idejhom.

Jeżistu indikazzjonijiet li Joseph Muscat bi ħsiebu jerfa' u jirriżenja minn Prim Ministru wara li jgħaddi l-baġit għas-sena li ġejja.

Dawk li qed jissieltu biex jilbsu ż-żarbun tiegħu qed ilestu ruħħom għat-tiġrija.

Waqt li tkun għaddejja l-kampanja, m'hemmx dubju li xi ftit jew wisq ser ikun hemm attenzjoni żejda fuq il-Partit Laburista li tista' tagħmel il-ħsara iżda – dejjem jekk ma jirbaħx it-tellieqa Konrad Mizzi – bil-wiċċ ġdid li ser ikollhom, tal-Labour x'aktarx ser jibqgħu igawdu mill-attenzjoni pożittiva tal-mezzi tax-xandir.

Tabilħaqq din l-attenzjoni pożittiva kien messhom li rebħuha tal-PN.

Iżda minħabba l-fatt li għamlu diżastru sħiħ bl-għażla tal- mexxej il-ġdid tagħhom, l-istampa ilħa żmien twil ma xxandar xi storja pożittiva.

Iżda din m'hix l-unika problema li tinsab ma' wiċċ tal-PN.

Teżisti inkoerenza kbira bejn dak li jixtieq ikun u dak li jixtieq iwettaq il-Partit.

Il-vokazzjoni tat-tmexxija preżenti tal-PN saret biss dik li tirbaħ l-elezzjonijiet u, in vista tal-fatt li assolutament m'hemm ebda ċans li tintlaħaq din il-vokazzjoni, huwa inevitabbli li jibqgħu ser jiddendlu l-gdiedem fost l-attivisti.

Fil-frattemp jidher li l-Partit baqa' mingħajr sens ta' missjoni u dan grazzi għall-fatt li, fejn jidħlu kwistjonijiet ta' portata, ħadd ma jaf fejn hu ma' Adrian Delia li ħadha drawwa li jitkellem skond il-burdata li jkun jinsab fiha u jistenna ċ-ċapċip sabiex ikun jista' jibqa' jferfer fil-wiċċ.

Dan jidher ċar minn dak li Justin Schembri għoġbu jikteb din il-ġimgħa b'tifħir għal Matteo Salvini .

Dan huwa bniedem li tfaċċa fix-xena u ngħata prominenza bis-saħħa tal-appoġġ li huwa ta lil Adrian Delia.

Minkejja l-fatt m'huwiex membru parlamentari, Justin Schembri b'mod stramb inħatar bħala kelliem tal-PN dwar l-edukazzjoni.

Uffiċjalment il-kariga ta' ministru dell tal-edukazzjoni tinsab f'idejn ħaddieħor, iżda jidher li ntbagħat biex jitkellem għan-nom tal-PN dwar politika li huwa stess ma jfassalx.

Din il-prominenza kollha mhix proporzjonata mal-kwalitajiet l-oħra li dan suppost għandu.

It-tifħir li għamel fil-konfront ta' Matteo Salvini kienet konsistenti ma' wħud mill-istqarrijiet li kien għamel Adrian Delia fl-imgħoddi, bħal dakinhar l-kap tal-PN kien għamel ħafna għaġeb għall-fatt li ma fetaħlu ħadd wara li kien ħabbat il-bieb tal-għassa tal-Marsa l-Ħadd filgħodu u dan minħabba emerġenza li kienet teżisti biss f'moħħu.

M'għandniex xi ngħidu, ġaladarba Adrian Delia dejjem wera' ruħu nkonsistenti fejn jidħol is-suġġett tal-immigrazzjoni, ma setax jonqos li kellu jkun l-appoġġ ta' Justin Schembri lil Matteo Salvini li reġa' tefa' dawl fuq inkonsistenza ma' stqarrijiet oħrajn li għamel Adrian Delia — qed nirreferi hawn għall-appell li għamel dan l-aħħar lill-gvern biex jippermetti l-inżul l-art tal-immigranti sakemm jinstab tarf politiku għall-kwistjoni.

Filwaqt li Justin Schembri faħħar l-attitudni ta' bla kompromessi ta' Salvini fil-konfront tas-sieħba Ewropej, huwa pprova jbenġilha meta stqarr li jiddisassoċja ruħu minn dak li jrid Salvini – jiġifieri li jerħi lill-immigranti mdendlin bejn sema u ilma.

M'għandniex xi ngħidu, dan il-logħob bil-kliem ma mpressjona lil ħadd.

F'nifs wieħed ma tistax, per eżempju, tfaħħar lil Adolf Hitler u mbagħad tbenġel dak li tkun għidt billi tistqarr faħħartu għax kien bena' toroq sbieħ u mhux għax kien ipprova jeqred lil Lhud minn wiċċ id-dinja.

Li tiskantak hi r-reazzjoni tal-PN għaż-żelqa li għamel Justin Schembri fil- Facebook.

Ma kienx politiku liberali bħal Karl Gouder biss li ħareġ għonqu biex jiddisassoċja ruħu minn dak li kien stqarr Justin Schembri.

Ma kinux biss membri parlamentari li kienu kkritikaw lil Adrian Delia mill-bidu nett, bħal Jason Azzopardi, li ddisassoċjaw ruħħom minn dak li kiteb Justin Schembri.

Ma kinux biss il-werrieta ta' mexxejja preċedenti tal-PN li wrew it-twemmin tagħhom favur id-dinjità tal-bniedem bħalma huma Beppe and Michael Fenech Adami, wlied Eddie Fenech Adami, li wkoll ħarġu għonqhom biex iżommu ruħħom 'l bogħod minn dak li kiteb Justin Schembri.

Kien hemm ukoll Kattoliċi konservattivi bħal Michael Asciak li kkundannaw l-istqarrija ta' Schembri.

U kien bis -saħħa ta' dan l-inċident li Justin Schembri rnexxielu jitfa' dawl fuq dik ix-"xi ħaġa" li fl-imgħoddi kienet iżżomm lill-PN magħqud f'entita' politika waħda fejn setgħu jikkoabitaw liberali u konservattivi, Kattoliċi u sekolaristi, żgħażagħ u anzjani li lkoll kienu poġġew id-differenzi tagħhom fil-ġenb biex ikun jista' jintlaħaq għan wieħed.

Dik ix-"xi ħaġa" ma kinitx l-għan li jintrebħu l-elezzjonijiet.

Ir-rebħ tal-elezzjonijiet mhuwiex għan li hu daqshekk importanti li jwassal biex id-differenzi jintefgħu fil-ġenb.

L-għan li jintrebħu l-elezzjonijiet huwa l-għan ta' min huwa biss għatxan għas-setgħa.

Din ix-"xi ħaġa" m'hi xejn ħlief id-dinjità tal-bniedem, il-ġustizzja u s-solidarjetà: li l-gvern għandu jkun forza favur is-sewwa għal kulħadd, ikun x'ikun il-kulur tal-ġilda.

Hemm ħaġ'oħra wkoll li rnexxielu jagħmel Justin Schembri.

Irnexxielu jitfa' l-attenzjoni kollha fuq is-skiet li jtarrax ta' mexxej tal-PN li ma kellu l-ħila li jgħid xejn hekk kif il-fehmiet diversi fil-Partit tiegħu ilkoll ikkundannaw it-tifħir li sar lil Matteo Salvini.

Minflok tkellem kif kien fid-dmir li jagħmel, Adrian Delia żar festa oħra u mar iċapċap lil Joseph Calleja fuq il-Fosos.

Min jaf?Forsi ħakmitu n-nostalġija għaż-żmien fl-imgħoddi meta l-Fosos kienu jimtlew bin-nies b'dak il-mod.

Previous: Ara ma tmorrux issemmu 'l gwerra!

Next: Sabar window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });